title: Arkkitehti (lehti)

text: Lehti ilmestyi ensin vuosikymmeniä kokonaan mustavalkoisena, mutta 1980-luvun alusta lähtien lehden kannet olivat jo säännöllisesti värillisiä. Vähitellen värikuvien määrä lisääntyi myös sisäsivuilla, ja lehden linjaa avarrettiin aiempaa enemmän kohti kansainvälisiä vaikutteita. Vuodesta 1996 lähtien lehti on ilmestynyt kauttaaltaan nelivärisenä. Internetissä on myös Arkkitehti-lehden verkkosivut, joilla julkaistaan jokaisesta numerosta pienimuotoinen verkkoversio. Lehden perinteisenä käytäntönä oli 2000-luvun alkuun saakka, että arkkitehdit voivat itse kirjoittaa lehdessä omista suunnitelmistaan, mutta päätoimittaja Harri Hautajärvi (2000–2008) lopetti käytännön.


title: Arkkitehti (lehti)

text: Lehden päätoimittajina ovat Bertel Jungin jälkeen toimineet muun muassa Sigurd Frosterus, Birger Brunila, Carolus Lindberg, Martti Välikangas, Hilding Ekelund, Yrjö Lindegren, Aulis Blomstedt, Veikko Larkas, Aarno Ruusuvuori, Nils Erik Wickberg, Pekka Laurila, Kirmo Mikkola, Marja-Riitta Norri, Kaarin Taipale, Pentti Kareoja, Esa Laaksonen ja Harri Hautajärvi.


title: Arkkitehti (lehti)

text: Harri Hautajärven mukaan Arkkitehti-lehteen kohdistui hänen aikanaan myös painostusta. Vuonna 2002 lasiteollisuuden tyytymättömyys lehden lasiarkkitehtuuria käsitelleeseen teemanumeroon purkautui päätoimittajalle lähetettyinä kielteisinä viesteinä ja Lasirakentaja-lehdessä julkaistuina kirjoituksina. Hautajärven laatiman vastineen torjumisesta Lasirakentaja-lehti sai Julkisen sanan neuvoston langettavan päätöksen.


title: Arkkitehti (lehti)

text: Arkkitehti-lehti sai vuonna 2003 kansainvälisen arkkitehtuurikriitikkojen komitean (CICA) "CICA Pierre Vago" -palkinnon vuoden kansainvälisesti parhaana arkkitehtuurilehtenä. Vuonna 2005 lehden toimitus sai Aikakauslehtien Liiton vuoden parhaan toimituksen palkinnon. Samana vuonna Alfred Kordelinin säätiö antoi lehdelle kannustuspalkinnon arkkitehtuurikeskustelun edistämisestä. Palkinnon perusteluissa todettiin, että Arkkitehti-lehti ja sen päätoimittaja ovat ""nostaneet Suomessa arkkitehtuurista käydyn keskustelun korkealle tasolle"".


title: Reinhard Theimer

text: Reinhard Theimer (s. 28. helmikuuta 1948 Berliini, Saksa) on itäsaksalainen moukarinheittäjä. Hän saavutti kolme EM-mitalia mutta ei menestynyt läheskään yhtä hyvin olympialaisissa.


title: Reinhard Theimer

text: Theimer sijoittui Méxicon 1968 olympialaisten moukarinheitossa seitsemänneksi tuloksella 68,84 m. Ateenan EM-kilpailuissa 1969 hän saavutti pronssia tuloksella 72,02 m ja Helsingin EM-kilpailuissa 1971 hopeaa tuloksella 71,80 m. Münchenin 1972 olympialaisissa hän sijoittui 13:nneksi tuloksella 69,16 m – karsinnassa hän oli heittänyt ensimmäisellään 70,66 m. Kolmannen arvokisamitalinsa Theimer saavutti sijoittumalla Rooman EM-kilpailuissa 1974 pronssille tuloksella 71,62 m.


title: Reinhard Theimer

text: Theimer heitti 4. heinäkuuta 1974 Leipzigissa moukarinheiton maailmanennätyksen 76,60 m. Ennätys pysyi hänen nimissään vain runsaat kaksi kuukautta.


title: Gogo (major domus)

text: Gogo (k. 581) oli Austrasian major domus ja alaikäisen Kildebert II:n sijaishallitsija noin 567–581.


title: Gogo (major domus)

text: Gogo kohosi merkittävään asemaan Sigebert I:n hovissa, ja hän johti lähetystöä, joka kävi hakemassa Espanjasta Sigebertin morsiamen, prinsessa Brunhilden. Sigebertin salamurhan jälkeen Gogo nimitettiin nuoren Kildebertin kaitsijaksi.


title: Gogo

text: Gogo voi tarkoittaa seuraavia asioita:


title: Joseph Stilwell

text: Joseph Warren Stilwell (19. maaliskuuta 1883, Palatka, Florida - 12. lokakuuta 1946, San Francisco, Kalifornia) oli yhdysvaltalainen neljän tähden kenraali. Hän palveli toisen maailmansodan aikana Kiinassa, joka oli Yhdysvaltojen tapaan sodassa Japania vastaan.


title: Joseph Stilwell

text: Ennen Kiinan-komennustaan Stilwell palveli Burmassa pysäyttämässä Japanin laajentumista. Vuonna 1942 hänet määrättiin Kiinaan toimimaan Tšiang Kai-šekin esikuntapäällikkönä. Stilwellin erinomainen mandariinikiinan taito, sotilaskomentajan kyvyt sekä aiempi tapaaminen Tšiangin kanssa olivat syitä lähettää hänet Kiinaan. Todellisuudessa Tšiangin ja Stilwellin välit olivat olleet huonot jo heidän ensitapaamisestaan lähtien. Stilwellin mielestä Tšiang oli pelkuri joka pyrki viemään kaiken kunnian itselleen. Tšiang piti taas Stilwelliä töykeänä, määräilevänä ja vallanhimoisena. Myöskään Stillwellin vaatimaa liittoa Guomindangin ja kommunistien välillä Tšiang ei voinut hyväksyä. Kaiken kukkuraksi Tšiangin puhuma Zheijangin murre aiheutti väärinkäsityksiä heidän välilleen ja huononsi entisestään heidän välejään.


title: Joseph Stilwell

text: Pääosin Kiinan painostuksesta johtuen Yhdysvaltain presidentti Franklin D. Roosevelt kutsui Stilwellin pois Kiinasta 1944 ja siirsi hänet lopulta esikuntatehtäviin kotimaahansa, ilman että hänen paluulleen järjestettiin sen kummempia juhlaseremonioita. Stilwell kuoli mahasyöpään San Franciscossa vuonna 1946 ollessaan vielä armeijan palveluksessa.


title: Joseph Stilwell

text: Barbara W. Tuchman sai Pulitzer-palkinnon vuonna 1970 kirjasta "Stilwell and the American Experience in China, 1911-45", joka kertoo Stilwellistä ja laajemmin Yhdysvaltojen toimista Kiinassa toisen maailmansodan aikana.


title: Joseph Stilwell

text: Vuonna 1991 sodan aikaiseen Kiinan pääkaupunkin Chongqingiin avattiin Stilwellin nimeä kantava museo.


title: Väkevä maa, harmaa taivas

text: Väkevä maa, harmaa taivas on Heikki Luoman kirjoittama Paavo Ruotsalaisen aikaan sijoittuva musiikkidraama joka kertoo maallisten ja hengellisten intressien yhteentörmäyksestä Valkealan hovissa.


title: Pavona

text: Pavona on kivikorallien suku. Siihen kuuluu noin 17 lajia. Niissä on kaikissa symbioottisia leviä. Niitä tavataan sekä Punaisellamerellä ja indopasifisella merialueella että Havaijin lähivesillä.


title: Pavona

text: Joitakin lajeja pidetään riutta-akvaariossa. Niitä kutsutaan kaktus- tai perunalastukoralleiksi kasvutapansa takia. IUCN on luokitellut kuusi lajia vaarantuneiksi, yhdeksän elinvoimaiseksi.


title: Stefan Junge

text: Stefan Junge (s. 1. syyskuuta 1950 Leipzig, Saksi, Saksa) on entinen itäsaksalainen korkeushyppääjä ja olympiamitalisti.


title: Stefan Junge

text: Junge kilpaili aluksi kymmenottelijana mutta siirtyi korkeushyppyyn. Helsingin EM-kilpailuissa 1971 hän sijoittui viidenneksi tuloksella 214 cm. Kesäkuussa 1972 hän hyppäsi Itä-Saksan ennätyksen 223 cm. Münchenin 1972 olympialaisissa hän saavutti hopeaa tuloksella 221 m.


title: Ivan Lins

text: Ivan Lins (s. 16. kesäkuuta 1945) on brasilialainen muusikko sekä lauluntekijä. Hänet tunnetaan sielukkaista lauluistaan ja tulkinnoistaan. Hänen ensimmäinen hittinsä nimi oli "Madelena", joka äänitettiin vuonna 1970. Kappaleen esittäjänä oli Elis Regina.


title: Ivan Lins

text: Ivan Linsin kappaleita ovat esittäneet myös maailman suuret nimet, kuten Sarah Vaughan, Ella Fitzgerald, Barbra Streisand, Quincy Jones, George Benson, The Manhattan Transfer, Diane Schuur, Carmen McRae, Nancy Wilson, Eliane Elias, Patti Austin, Toots Thielemans, Take 6, Lee Ritenour, David Benoit, Carlos do Carmo, Mark Murphy, Dave Grusin, Sérgio Mendes ja Michael Bublé.


title: Ivan Lins

text: Ivan Lins syntyi Rio de Janeirossa. Hän vietti useamman vuoden Bostonissa, Massachusettsin teknillisessä korkeakoulussa samaan aikaan, kun hänen isänsä työskenteli insinöörinä.


title: Ivan Lins

text: Ennen keskittymistään musiikkiin Lins pelasi lentopalloa.


title: Ivan Lins

text: Ivan Lins on julkaissut myös englanninkielisiä albumeita, kuten vuoden 1988 "Love Dance". Hänen kappaleitaan päätyi myös fuusiojazz-muusikko Lee Ritenourin levylle. Kyseinen kitaristi oli käynyt ensimmäisen kerran Brasiliassa, Rio de Janeirossa ja kuullut Linsiä ensimmäisen kerran. Hän oli pitänyt kuulemastaan ja tämän yhteistyön myötä syntyi Dave Grusinin ja Lee Ritenourin yhteinen albumi "Harlequin" vuonna 1985.


title: Ivan Lins

text: Ivan Linsin pitkäaikaisin yhteistyökumppani on säveltäjä-sanoittaja Vitor Martins. He ovat tehneet jazz-vivahteisia kappaleita.


title: Ivan Lins

text: Ivan Lins esiintyi Suomessa, Vantaan Frutas Tropicales -festivaalilla, brasilialaisen pianistin Gilson Peranzzettan kanssa 14.3.2008.


title: Akkaralli

text: Akkaralli on Heikki Luoman komedia, jota on esitetty lukuisilla eri harrastajanäyttämöillä ympäri Suomen. Ensiesitys oli 1995.


title: Akkaralli

text: Näytelmä kertoo aikamiespoika Veijosta, joka vaimon löytääkseen lähettää ilmoituksen lehden kontaktipalstalle. Monta väärinkäsitystä tarvitaan ennen kuin selviää löytääkö mies sen oikean.


title: Akkaralli

text: Tarina on saanut jatkoa näytelmissä Vaimokulta ja armas anoppi sekä Kahen akan loukussa.


title: Kamel Chater

text: Kamel Chater (s. 7. huhtikuuta 1972) on tunisialainen entinen välisarjan nyrkkeilijä, joka voitti kultaa All-African kisoissa vuosina 1995 ja 1999. Hän on edustanut maataan myös vuoden 1996 ja 2000 kesäolympialaisissa. Parhaiten Chater menestyi vuoden 1996 olympialaisissa päästyään neljännesvälieriin, jossa hän hävisi ottelunsa Venäjän Oleg Saitoville.


title: Alaa Shili

text: Alaa Shili (s. 10. marraskuuta 1987) on tunisialainen höyhensarjan nyrkkeilijä, joka saavutti hopeaa Afrikan kisoissa Algerissa vuonna 2007. Hän hävisi loppuottelussa kamppailunsa algerialaiselle Abdelkader Chadille.


title: Alaa Shili

text: Shili edusti maataan myös vuoden 2008 kesäolympialaisissa.


title: Naoufel Ben Rabah

text: Naoufel Ben Rabah (s. 18. marraskuuta 1977) on tunisialais-australialainen kevyensarjan nyrkkeilijä, joka saavutti hopeaa All-African kisoissa Johannesburgissa vuonna 1999. Ben Rabah edusti maataan myös vuoden 2000 kesäolympialaisissa, mutta putosi jatkosta ensimmäisellä kierroksella. Sittemmin hän muutti Saksaan ja aloitti nyrkkeilyn ammattilaisuransa. Myöhemmin hän muutti Perthiin, Australiaan, missä hän on jatkanut ammattilaisuraansa.


title: Sejil (ohjus)

text: Sejil ("Sajjil", "Sajil", "Sejjil", "Ashoura") on iranilainen strateginen maasta-maahan tyypin keskimatkan ohjus (IRBM). Ohjus kantaa noin 2000 kilometriä. Sejil on kaksivaiheinen ja käyttää kiinteää polttoainetta.


title: Sejil (ohjus)

text: Ohjus on noin 17.5 m pitkä, ja läpimitaltaan 1.25 m. Ohjuksessa voidaan näyttää 500–1000 kg taistelukärkiä. Siinä arvellaan käytettävän HE-taistelukärkiä kunnes Iranilla on ydinase. Testilaukaisu on havaittu vuonna 2008 ja se kantoi 800 km. Nykyisin kantomatkaksi arvoidaan 2000 km, ja jos Iran kehittää kevyemmän ohjusmateriaalin, se voi lentää 2400 km.


title: Sejil (ohjus)

text: Kiinteäpolttoaineisen ohjuksen laukaisuvalmistelut ovat helpompia ja lyhyempiä kuin nestemäistä polttoainetta käyttävän ohjuksen. Kiinteäpolttoaineista ohjusta ei tarvitse tankata. Näin ohjus voidaan laukaista nopeasti, ennen kuin vihollinen ehtii etsiä ja tuhota liikuteltavan laukaisualustan. Siksi ydinasevallat käyttävät ohjuksissaan useimmiten kiinteää polttoainetta. Iranin Sejil on nopea lentämään ja tarkempi kuin maan nestemäistä polttoaineitta käyttävät ohjukset..


title: Sejil (ohjus)

text: Israelilaisen asiantuntija Uzi Rubinin kiinteäpolttoaineinen mukaan ohjus on iranilaisten itsensä kehittämä, eikä ole minkään venäläisen, pohjoiskorealaisen, kiinalaisen tai pakistanilaisen ohjuksen kopio. Tällöin Sejil-ohjus on merkittävä harppaus Iranin ohjusten kehittelyssä..


title: Sejil (ohjus)

text: Ennen Sejiliä Iranilla oli kiinteäpolttoaineisissa vain noin 190 kilometriä kantava lyhyen matkan Fateh-110-ohjus, joka saattaa perustua alkujaan pidemmän kantaman kiinalaiseen DF-11A-ohjukseen. Sejil kuuluu noin 1900 km kantomatkansa puolesta samaan luokkaan kuin Shahab-3 ja Ghadr. Ghadr-110 on Shahab-johdannainen, jonka ylempi vaihe on kiinteäpolttoaineinen. Myös Shahab-3:n ylempi vaihe on nykyään kiinteäpolttoaineinen.


title: Garry Birtles

text: Garry Birtles (27. heinäkuuta 1956, Nottingham, Englanti) on englantilainen entinen jalkapalloilija ja jalkapallovalmentaja. Hän on tullut tunnetuksi epäonnistumisestaan Manchester Unitedissa.


title: Rakas vaimo, armas anoppi

text: Rakas vaimo, armas anoppi on Heikki Luoman kirjoittama itsenäinen jatko-osa näytelmälle Akkaralli, ja se sai ensiesityksensä vuonna 1996.


title: Rakas vaimo, armas anoppi

text: Komedia alkaa Veijon ja tämän nuorikon hääyöstä ja seuraa pariskunnan ja uunituoreen anopin yhteiselämän alkua parin viikon ajan. Pakkaa sekoittavat vielä naapurin emäntä ja paikalle saapuva avioliittoneuvoja, tuttu hahmo myös Akkarallista.


title: Painin Aasian-mestaruuskilpailut

text: Painin Aasian-mestaruuskilpailut järjestää vuosittain Aasian painiliitto (AAWC). Ensimmäisen kerran Aasian mestaruuksista painittiin vuonna 1979, jolloin vain vapaapaini oli ohjelmassa. Vuonna 1981 mukaan tuli kreikkalais-roomalainen paini ja vuonna 1996 naispaini.


title: Painin Aasian-mestaruuskilpailut

text: Aasian-mestaruuskilpailut järjestettiin epäsäännöllisesti aina vuoteen 2003 asti, minkä jälkeen kisat on järjestetty vuosittain. Naispainin mukaantulon jälkeen kaikissa kolmessa painityylissä on kilpailtu samassa tapahtumassa samalla paikkakunnalla, poikkeuksena vuodet 1997, 2000 ja 2004.


title: Painin Aasian-mestaruuskilpailut

text: Maanosaa ovat vapaapainissa hallinneet lähes suvereenisti Iranin edustajat, mutta kreikkalais-roomalaisessa painissa Iranin kanssa ovat tasapäisesti kilpaileet Kazakstan ja Etelä-Korea. Naispainissa kisojen mitalitaulukon on aina vienyt joko Kiina tai yleensä Japani.


title: Etapit 12–21 Italian ympäriajossa 2009

text: Italian ympäriajon 2009 etappien 12–21 tulokset:


title: Brigitte Wolf

text: Brigitte Wolf (s. 7. toukokuuta 1967) on entinen sveitsiläinen suunnistaja. Aktiiviurallaan hän edusti suomalaista OK 77:ää.


title: Brigitte Wolf

text: Grimtadin MM-kilpailuissa 1997 Wolf voitti pronssia viestistä joukkuetovereinaan Marie-Luce Romanens, Vroni König ja Sabrina Meister. EM-kilpailuissa Truskavetsissa 2000 hän voitti normaalimatkalta hopeaa. Sümegin EM-kilpailuissa 2002 hän voitti keskimatkalta ja viestistä hopeaa.


title: Brigitte Wolf

text: Rapperwil-Jonan MM-kilpailuissa 2003 Wolf voitti viestistä kultaa ja pitkältä matkalta pronssia. Viestissä hänen kanssaan suunnistivat Vroni König-Salmi ja Simone Luder.


title: Bundesverdienstkreuz

text: Bundesverdienstkreuz (virallisesti "Verdienstorden der Bundesrepublik Deutschland") on ainoa yleinen Saksan valtion jakama kunniamerkki. Sitä on jaettu vuodesta 1951 ja joka vuosi 3 000–5 200 henkilö saa kunniamerkin.


title: Bundesverdienstkreuz

text: Mitalista on olemassa kahdeksan tasoa, joista matalin on "Verdienstmedaille" (”Kunniamitali”). Kunniamerkin myöntää yleensä ministeri, aluejohtaja tai pormestari. Liittopresidentti myöntää mitalin harvoissa tapauksissa joko Saksan yhtenäisyyden tai Kansainvälisenä vapaaehtoistoiminnan päivänä. Mitalin voi myöntää sekä saksalaiselle että ulkomaalaiselle henkilölle, ja sitä on jaettu tähän mennessä noin 240 000 kappaletta.


title: Turku-Pesis

text: Turku-Pesis on turkulainen pesäpalloseura ja se pelaa miesten sekä naisten suomensarjaa.


title: Turku-Pesis

text: Seura on perustettu vuonna 1949 ja se on voittanut naisten SM-kultaa vuonna 1982 ja pronssia kaudella 1981. Turku-Pesiksen alkuperäinen nimi oli Lännen Pallo. Nimenvaihdos tapahtui vuonna 1990.


title: Turku-Pesis

text: Seura perustettiin nimellä Lännen Pallo vuonna 1949. Pesäpallotoiminta alkoi seuran osalta kolmanneksi korkeimmalla sarjatasolla vuonna 1950. Miesjoukkueet pelasivat sarjaa vaihtelevasti vuoteen 1964 asti. Vuonna 1965 LäPa:n naisjoukkue nousi Suomen Mestaruussarjaan.


title: Turku-Pesis

text: Naisjoukkue pelasikin SM-sarjassa yhtäjaksoisesti aina vuoteen 1986 asti. Tuona aikana joukkue saavutti SM-kultaa vuonna 1982 ja SM-pronssia 1981. Mestaruusjoukkueessa pelasivat Sirpa Helin, Marjo Hellström, Minna Hämäläinen (nyk.Lamppu), Ritva Laine (nyk. Rekola), Jaana Lindqvist, Merja Raikko (nyk. Keskinen), Teija Räsänen (nyk. Penger), Kirsti Sinisalo (nyk. Juhala), Riitta Tuomi (nyk. Valtamäki), Seija Uusitalo (nyk. Korkeamäki), Minna Varjonen, Tuula Raittila (nyk. Puikkonen), pelinjohtaja ja valmentaja Simo Lehtonen, joukkueenjohtaja Matti Vaininen. Kaudeksi 1987 Lännen Pallo putosi toiseksi korkeimmalle sarjatasolle.


title: Turku-Pesis

text: Vuoden tulokas:Turku-Pesiksen tilastoja (UrheiluSuomi.com)


title: Kellokosken sairaala

text: Kellokosken sairaala on Tuusulassa sijaitseva HUS:in Hyvinkään sairaanhoitoalueen psykiatrinen sairaala, jossa on erikoissairaanhoitoa sairaalassa ja avohoitoyksiköissä.


title: Kellokosken sairaala

text: Sairaalan tehtäviin kuuluu psyykkisistä häiriöistä kärsivien potilaiden tilanteen kohentaminen ja sairauteen liittyvän kärsimyksen ja haitan vähentäminen. Siellä on oikeuspsykiatristen ja vaikeahoitoisten potilaiden hoitoa, skitsofrenian kuntoutusta ja vaikeasti oireilevien lasten ja nuorten hoitoa.


title: Kellokosken sairaala

text: Sairaalassa tehdään myös tutkimustoimintaa.


title: Kellokosken sairaala

text: Kellokosken sairaalaa ollaan lakkauttamassa, minkä estämiseksi on perustettu kansanliike. HUS:in hallitus päätti marraskuussa 2015 aloittaa valmistelut sairaalan tiloista luopumiseksi. Aiemmin esillä olleesta vuoden 2019 aikarajasta luovuttiin. Päätöstä perusteltiin koko maata koskevalla linjauksella, jossa laitospaikkoja puretaan ja avohoitoa kehitetään.


title: Kellokosken sairaala

text: Sairaalan alueella on museo, joka on avoinna kesäaikaan.


title: Tanssii tähtien kanssa (2. tuotantokausi)

text: Tanssii tähtien kanssa -televisiosarjan toinen tuotantokausi esitettiin MTV3-kanavalla keväällä 2007. Sarjassa julkisuuden henkilöt opettelevat tansseja ammattilaistanssijoiden opastuksella, ja jokaisessa jaksossa yksi pari putoaa kilpailusta.


text: Tuotantokauden ensimmäinen jakso, jossa kerrattiin edellisen kauden tapahtumia, esitettiin 25. helmikuuta 2007. Jakso keräsi noin miljoona katsojaa, ja se oli "Salattujen elämien" jälkeen viikon katsotuin ohjelma. Ensimmäisen kauden tapaan myös muut jaksot keräsivät miljoonayleisön, paitsi finaalilähetyksen jälkeen esitetty kauden viimeinen jakso, jossa kerrattiin kauden tapahtumia. Toisen kauden lähetyksillä oli keskimäärin 1,3 miljoonaa katsojaa.


text: Tuotantokaudella ohjelman juontajina jatkoivat Ella Kanninen ja Marco Bjurström. Myös tuomaristo säilyi ennallaan, eli Jukka Haapalainen, Jorma Uotinen, Mikko Rasila ja Merja Satulehto jatkoivat kilpailun tuomareina.


text: Kirkan oli tarkoitus osallistua kilpailuun, mutta hän kuoli äkillisesti ennen kilpailun alkua. Kilpailussa Kirkan korvasi kirjailija Roman Schatz.


title: Aaron Sorkin

text: Aaron Benjamin Sorkin (s. 9. kesäkuuta 1961 New York, Yhdysvallat) on yhdysvaltalainen käsikirjoittaja, tuottaja ja näytelmäkirjailija. Hän on kirjoittanut näytelmät "A Few Good Men" ja "The Farnsworth Invention", luonut televisiosarjat "Sports Night" (1998–2000), "West Wing" (1999–2006), "Studio 60" (2006–2007) ja "Newsroom" (2012–2014), sekä käsikirjoittanut elokuvat "Kunnian miehiä" (1992), "Amerikan presidentti" (1995), "Charlie Wilsonin sota" (2007), "The Social Network" (2010), "Moneyball" (2011) ja "Steve Jobs" (2015).


title: Aaron Sorkin

text: Vuonna 2011 Sorkin palkittiin parhaan sovitetun käsikirjoituksen Oscar- sekä parhaan käsikirjoituksen Golden Globe -palkinnoilla David Fincherin ohjaamasta elokuvasta "The Social Network". Elokuva kertoo yhteisöpalvelu Facebookin perustamisesta ja sitä seuranneesta oikeusjutusta. Sorkinin käsikirjoitus perustuu Ben Mezrichin vuonna 2009 julkaistuun "The Accidental Billionaires"-kirjaan.


title: Aaron Sorkin

text: Sorkinin teoksissa hänen kirjoittamaansa tunnusomaista vikkelää dialogia täydentää usein hänen kanssaan työskentelevän televisio-ohjaaja Thomas Schlammen ominainen ohjaustekniikka ”walk and talk”. Nämä kohtaukset koostuvat pitkistä, yksittäisistä kamera-ajoista, joissa hahmot juttelevat keskenään kävellessään lavasteiden poikki; hahmot liittyvät ja poistuvat keskustelusta samalla kun otto jatkuu katkeamatta.


title: Victor Perez

text: Victor Perez (oik. Victor Younki, s. 18. lokakuuta 1911 – 21. tammikuuta 1945) oli tunisianjuutalainen kärpässarjan nyrkkeilijä, joka voitti oman painoluokkansa maailmanmestaruuden vuosina 1931 ja 1932. Hän lopetti nyrkkeilemisen joulukuussa 1938.


title: Victor Perez

text: Perez kuoli 21. tammikuuta 1945 SS-vartijan ammuttua häntä konepistoolilla.


title: Directors Guild of America

text: Directors Guild of America (DGA) on yhdysvaltain elokuva- ja televisio-ohjaajien ammattiliitto. Se perustettiin vuonna 1936 nimellä Screen Directors Guild ja sai nykyisen nimensä 1960.


title: Directors Guild of America

text: DGA edustaa mm. ohjaajia, tuotantopäälliköitä ja apulaisohjaajia sekä elokuvissa että televisiossa. Liitossa on noin 14 000 jäsentä, ja sen johtajana on vuodesta 2013 toiminut Paris Barclay. DGA jakaa vuosittain myös palkintoja, joita jaetaan ohjaustyössä kunnostautuneille henkilöille. Ensimmäisen palkintoseremonian DGA piti vuonna 1948.


title: LWD Junak

text: LWD Junak oli puolalaisen Lotnicze Warsztaty Doświadczalne-lentokonetehtaan vuonna 1946 suunnittelema sotilaskoulukone, joka oli Puolan ilmavoimien käytössä vuodet 1952-1961.


title: LWD Junak

text: Se kehitettiin korvaamaan Jakovlev UT-2. Koneen pääsuunnittelija oli Tadeusz Sołtyk. Koneen ensilento tehtiin 12.7.1949.


title: Teenagent

text: Teenagent (myös Teen Agent) on Metropolis Softwaren kehittämä seikkailupeli. Peli julkaistiin vuonna Amigalle ja MS-DOS:lle, ja sitä voi pelata englanniksi tai puolaksi.


title: Teenagent

text: Pelin päähenkilö Mark Hopper on teini-ikäinen poika, joka saa yhtäkkiä tehtäväkseen lähteä selvittämään eräälle kartanolle, miksi kultaa häviää pankista. Sitä varten hänet värvätään salaiseksi agentiksi.


title: Elafonísi

text: Elafonísi (; myös Elafónisos, Ελαφόνισος; suom. ”Peurasaari”) on pieni Kreikan saari, joka kuuluu Kreetan saariin ja sijaitsee Välimereen kuuluvassa Libyanmeressä Kreetan länsirannikon edustalla. Saaren pinta-ala on noin 2 neliökilometriä ja se on asumaton (vuonna 2011). Hallinnollisesti saari kuuluu Kíssamoksen kuntaan, Chanián alueyksikköön ja Kreetan alueeseen.


title: Elafonísi

text: Elafonísi sijaitsee niin lähellä Kreetan rannikkoa, että sinne voi kahlata. Saarella on pituutta 1 500 metriä ja leveyttä enimmillään 500 metriä.


title: Elafonísi

text: Elafonísin saari sijaitsee Välimereen kuuluvassa Libyanmeressä, noin 150 metrin päässä Kreetasta. Saaren korkein kohta on 26 metriä merenpinnan yläpuolella. Keskimäärin saari on 1,47 metriä korkea. Saarella on pituutta 1 500 metriä ja leveyttä enimmillään 500 metriä. Pääasiassa saari on 150–300 metriä leveä. Elafonísi on enimmäkseen alavaa hiekkamaata, mutta saaren länsiosa kallioinen. Elafonísin rannoilla on kivenlohkareita.


title: Elafonísi

text: Saarella on Kreetan länsirannikon toiseksi suurin uimaranta. Rannan hiekka on valkoista, mutta näkinkengät antavat sille ruusunpunaista väriä.


title: Elafonísi

text: Elafonísi muodostaa Natura 2000 -verkostoon kuuluvan luonnonsuojelualueen, jolla on kokoa 2,7175 neliökilometriä. Elafonísin Natura-alueella on haavoittuvaisia ekosysteemejä, jotka kärsivät ihmisen toiminnasta alueella. Ihmiset esimerkiksi leiriytyvät saarelle, tuhoavat kasveja ja roskaavat saarta. Kesä-heinäkuussa saarella vierailee päivässä 2 500 ihmistä.


title: Elafonísi

text: Äärimmäisen uhanalaista munkkihyljettä tavataan Elafonísin ympäristössä. Euroopan unionin alueella munkkihyljettä tavataan noin sadassa paikassa. Saaren nisäkkäisiin lukeutuvat myös mäyrän alalaji "Meles meles arcalus" ja villikissan alalaji "Felis silvestris cretensis".


title: Elafonísi

text: Saarella tavattavia matelijoita ovat aigeiansisiliskon alalaji "Podarcis erhardii elaphonisii", "Lacerta trilineata polylepidota" -lisko , "Hemidactylus turcicus" -lisko, "Telescopus fallax" -käärme ja "Coluber gemonensis" -käärme. Neljä viimeksimainittua on suojeltu Kreikan presidentin asetuksella. Sammakkoeläimistä saarella tavataan presidentin asetuksella suojeltua viherkonnaa.


title: Elafonísi

text: Muuttolinnut sekä pesivät että levähtävät saarella. Saarella tavataan esimerkiksi harmaalokkia.


title: Elafonísi

text: Saaren keskiosien kasvillisuus muodostuu "phryganasta", jonka kasvilajeja ovat esimerkiksi heinäkasvien heimoon kuuluva välimerenpartaheinä ("Hyparrhenia hirta"), asterikasvien heimoon kuuluva "Phagnalon graecum", porrojen sukuun kuuluva "Ballota pseudodictamnus" ja ruutakasvien heimoon kuuluva välimerenruuta ("Ruta chalepensis"). Elafonísin pitkällä hiekkaisella rannalla on hiekkadyynejä, joilla kasvaa muun muassa "Ammophiletum arenariae" -kasvia. Elafonísin hiekkaisella rannalla kasvaa myös hietamerinarsissia ja "Juniperus oxycedrus" ssp. "macrocarpa" -katajaa kasvavaa pusikkoa. Hiekkaisen rannan muita lajeja ovat esimerkiksi maitteiden sukuun kuuluva "Lotus creticus" ssp. "cytisoides", kohokkien sukuun kuuluva "Silene sedoides", näiveiden sukuun kuuluva "Orobanche versicolor", masmalon sukulainen oramasmalo ("Anthyllis hermanniae") ja ratamojen sukuun kuuluva "Plantago squarrosa". Saaren kallioisilla rannoilla tavattavia lajeja ovat muun muassa kapriksen sukulainen "Capparis orientalis", aitoviikuna, maltsojen sukuun kuuluva risumaltsa ("Atriplex halimus"), hirvenjuurten sukuun kuuluva "Inula crithmoides" ja sarjakukkaiskasvien heimoon kuuluva merifenkoli ("Crithmum maritimum"). Lisäksi saaren kasvistoon kuuluvat esimerkiksi myrkkyliljakasvien heimoon kuuluva "Androcymbium rechingeri" ja elämänlankojen sukuun kuuluva "Ipomoea stolonifera", joita tavataan Euroopan unionin alueella noin sadassa paikassa. "Ipomoea stolonifera" on lisäksi Kreikan presidentin asetuksella suojeltu, ja se kuuluu IUCN:n . Muita punaiseen listaan kuuluvia ja Kreikan presidentin asetuksella suojeltuja Elafonísillä tavattavia kasvilajeja ovat orvokkien sukuun kuuluva "Viola scorpiuroides", kaunokkien sukuun kuuluva "Centaurea pumilio", leinikkikasvien heimoon kuuluva "Nigella stricta", hyasinttikasvien heimoon kuuluva "Bellevalia brevipedicellata" ja kellojen sukuun kuuluva "Campanula saxatilis". Saaren muita kasvilajeja ovat esimerkiksi kohokkien sukuun kuuluva "Silene succulenta" ssp. "succulenta", heinäkasvien heimoon kuuluva espartoheinä ("Lygeum spartum"), meiramien sukuun kuuluva kreetanmeirami ("Origanum dictamnus") ja kreetantaateli ("Phoenix theophrasti").


title: Elafonísi

text: Sadoittain vanhuksia, naisia ja lapsia kahlasi huhtikuussa 1824 saarelle pakoon osmanisotilaita. Osmanit eivät tienneet, että Elafonísille pääsisi kahlaamalla. Yksi varusteita kuljettava muuli kuitenkin suuntasi saarelle tuttua reittiä pitkin ja näin paljasti saarella pakoilleet kreetalaiset. Osmanit suorittivat pääsiäissunnuntaina 24. huhtikuuta saarella verilöylyn, jossa sai surmansa 600 naista ja lasta sekä 40 kreikkalaista sotilasta. Toisen lähteen mukaan kuolleita olisi ollut 850. Erään tarinan mukaan ainoastaan neljä kreetalaista selviytyi hengissä.


title: Elafonísi

text: Legendan mukaan Elafonísin punertava hiekka olisi saanut värinsä uhrien verestä. Nykyisin saaren korkeimmalla kohdalla on kyltti, joka muistuttaa verilöylystä.


title: Elafonísi

text: Saaren edustalle haaksirikkoutui helmikuussa 1907 Intiaan matkalla ollut itävaltaunkarilainen linjalaiva S/S "Imperatrix". Onnettomuudessa hukkui kymmeniä ihmisiä, jotka on haudattu Elafonísille. Ihmisten pelastustöihin osallistuivat paikalliset asukkaat ja läheisen Chrysoskalítissan luostarin munkit. Haaksirikon jälkeen Elafonísille rakennettiin saaren katajista ja muista puista majakka.


title: Elafonísi

text: Toisen maailmansodan aikana vuonna 1944 saksalaiset räjäyttivät saaren majakan, joka nykyisin on raunioina. Nykyisin majakkana toimii 15 metriä korkea valkoinen metallitorni, josta välähtää valo kerran 40 sekunnissa.


title: Elafonísi

text: Elafonísin uimarantaa hoitaa Kíssamoksen kunta ja pääasiassa aurinkotuolivuokrat ja kioskimyynnin tuotto käytetään luonnonsuojeluun, sillä Elafonísi on suojelualuetta. Alueelta on kiellettyä viedä pois mitään luontoon kuuluvaa.


title: Elafonísi

text: Elafonísiin kulkee Chaniásta linja-autoja. Palaióchorasta pääsee saarelle veneellä. Elafonísin lähistöllä on hotelleja ja koko ajan rakennetaan uusia. Lähellä on myös taverna.


title: Luettelo jalkapallon maailmanmestaruuskilpailujen lopputurnauksen hattutempuista

text: Tämä on luettelo jalkapallon maailmanmestaruuskisojen lopputurnauksessa hattutempun tehneistä pelaajista. Luettelo käsittää pelaajat, jotka ovat tehneet hattutempun eli vähintään kolme maalia yhdessä maailmanmestaruuskilpailujen lopputurnauksessa, eli karsinnoissa tapahtuneita hattutemppuja ei lasketa luetteloon. Hattutemppuun on ylletty kaikkiaan 48 kertaa 18 turnauksessa, joissa on pelattu yhteensä yli 700 ottelua. Ainoa turnaus, jossa ei tehty yhtäkään hattutemppua, on Saksan MM-kisat 2006. Eniten hattutemppuja tehtiin Sveitsin MM-kisoissa 1954, jolloin niitä tehtiin peräti kahdeksasti. Ainoan hattutempun loppuottelussa on tehnyt englantilainen Geoff Hurst Englannin MM-kisoissa 1966. Neljä pelaajaa on tehnyt hattutempun kahdesti: Sándor Kocsis (1954), Just Fontaine (1958), Gerd Müller (1970) ja Gabriel Batistuta (1994 ja 1998). Venäläinen Oleg Salenko on ainoa viisi maalia yhdessä ottelussa tehnyt pelaaja.


title: Inventure

text: Inventure on suomalainen aikaisen vaiheen teknologiayrityksiin sijoittava pääomasijoitusyhtiö. Yritys hallinnoi kolmessa venture capital -rahastossaan (Inventure Fund Ky, Inventure Fund II Ky ja Inventure Fund III Ky) 230 miljoonan euron sijoituspääomaa. Inventure tekee yleisimmin 1-5 miljoonan euron suuruisia sijoituksia, mutta myös aikaisen seed -vaiheen 200-600 tuhannen euron sijoituksia. Inventure toimii aktiivisena sijoittajana rakentaen kohdeyhtiöidensä kasvustrategiaa ja arvonnousua tiiviin hallitustyöskentelyn ja laajan yhteistyökumppaniverkoston avulla. Inventure tekee tyypillisesti sijoituksia ohjelmistoteollisuuteen, elektroniikkaan, teknologiaan sekä online- ja media-alan teknologiayhtiöihin.


title: Inventure

text: Inventuren toimitusjohtaja on Sami Lampinen. Yrityksen omistaa sen toimiva johto.


title: Inventure

text: Inventure Fund Ky (2005-)


title: Inventure

text: Inventure Fund II Ky (2014-)


title: Inventure

text:
Series A:
Seed:


title: Absyrtos

text: Absyrtos tai Apsyrtos () oli kreikkalaisessa mytologiassa Aieteen poika ja Medeian ja Khalkiopen veli. Hyginus kertoo hänen äitinsä olleen Ipsia, Apollodoroksen mukaan hän oli Idyia ja Apollonioksen antaa nimeksi Asterodeia. Muut kirjoittajat nimeävät äidiksi vielä Hekaten, Neiairan ja Eurylyten.


title: Absyrtos

text:
Iasonin haettua kultaisen taljan ja paettua Medeian kanssa, Medeia otti veljensä Absyrtoksen mukaansa. Kun takaanajoon lähtenyt Aietes oli saavuttamaisillaan pakenijat, Medeia surmasi veljensä ja paloitteli ruumiin heittäen osat mereen. Aietes keskeytti takaa-ajon kootakseen kaikki poikansa ruumiinosat talteen, ja Medeia ja Iason pääsivät pakoon.
Toisen tradition mukaan Aietes lähetti Absyrtoksen ajamaan sisartaan takaa tämän paettua Iasonin kanssa. Absyrtos tavoittikin karkulaiset Korkyran saarella, jossa kuningas Alkinoos otti hänet ystävällisesti vastaan, mutta kieltäytyi luovuttamasta Medeiaa. Absyrtos saavutti pakenijat uudelleen Minervan saaren luona, mutta tuli Iasonin surmaamaksi.


title: Darwinius masillae

text: Darwinius masillae on noin 47 miljoonaa vuotta vanha kädellisen fossiili, jonka arvellaan liittyvän suoraan ihmisen kantamuotojen sukupuuhun. Löytö julkistettiin 19. toukokuuta 2009.


title: Darwinius masillae

text: "Darwinius masillae" eli eoseenikaudella, 47 miljoonaa vuotta sitten. Eläimen ainoa toistaiseksi tunnettu fossiili on noin puoli metriä pitkä ja muistuttaa melko paljon nykyisiä puoliapinoita. Eturaajan rakenne osoittaa eläimen kyenneen tarttumaotteeseen. Kynnet ovat nykyisille apinoille tyypilliset ja muutamat muutkin anatomiset piirteet osoittavat, ettei kyseessä ole nykyisten makien vaan varsinaisten apinoiden esimuoto.


title: Darwinius masillae

text: Ravinnokseen "D. masillae" on käyttänyt hedelmiä, lehtiä ja siemeniä. Tästä kertoo paitsi eläimen hampaiden rakenne, myös fossiloituneessa yksilössä näkyvät ravinnon jäännökset.


title: Darwinius masillae

text: Tutkijaryhmä antoi "Darwinius masillae"n fossiloituneelle yksilölle kutsumanimen Ida. Fossiili löytyi Messelin louhokselta noin 35 kilometrin päästä Messelin kylästä, Saksasta, Frankfurtin eteläpuolelta. Löytö tehtiin jo vuonna 1983, mutta löydön tieteellinen arvo ymmärrettiin vasta sen päädyttyä Oslon luonnontieteellisen museon kokoelmiin vuonna 2007. Alkuperäistä löytäjää ei tiedetä. Se päätyi Norjalaisen tutkijan Jørn Hurumin käsiin fossiilikauppiaan kautta.


title: Darwinius masillae

text: Poikkeuksellista on fossiilin erinomainen säilyminen: jäännöksestä puuttuu ainoastaan pala vasemmasta alaraajasta. Varsinaisen luurangon ympärillä olevassa kiviaineksessa erottuvat yhä eläimen pehmytkudosten ääriviivat ja ruuansulatuskanavan alueelta on mahdollista nähdä jäännöksiä eläimen ennen kuolemaansa syömästä ravinnosta. "Idan" vasemman eturaajan ranne on murtunut ennen kuolemaa ja oli ehtinyt lähteä luutumaan jo uudelleen. Vammautumisen vuoksi Idan epäiltiin pystyneen liikkumaan vain maassa. Koska osa hampaista on edelleen maitohampaita, yksilön arvellaan olleen noin 8 kuukauden ikäinen. Varhaisilla kädellisillä esiintyvän siitinluun puuttuminen osoittaa yksilön naaraaksi.


title: Darwinius masillae

text: Nykyään fossiili on esillä Natural History Museumissa, Lontoossa.


title: Darwinius masillae

text: Morfologisten piirteiden perusteella "Darwinius masillae" on niin kutsuttu adapidi ja puoliapinoiden ryhmän edustaja. "Ida" on myös kaikista tunnetuista kädellisten fossiileista parhaiten säilynyt.


title: Darwinius masillae

text: Löydön julkistamiseen liittynyttä tiedotusta on arvosteltu sensaatiohakuiseksi ja liioitelluksi.


title: Joki virtaa, maa pysyy

text: Joki virtaa, maa pysyy on Heikki Luoman kirjoittama näytelmä vuodelta 1998. Sen tapahtumat ovat jatkoa näytelmälle Vieraas maailmas. Sota on ohi ja Antti Martikaisen perhe on joutunut toistamiseen jättämään kotinsa ja kotiseutunsa Karjalan. Paluuta entiseen ei ole ja elämä on jaksettava aloittaa taas kerran alusta.


title: Leksvik

text: Leksvik on Norjan kunta Pohjois-Trøndelagin läänissä. Sen rajanaapureita ovat pohjoisessa Verran ja Inderøy ja lännessä Rissa. Etelässä kunta rajoittuu Trondheimvuonoon. Sen takana ovat idässä ja etelässä Frosta ja Trondheim.


title: Leksvik

text: Paikkakunnan vanhin tunnettu nimi on kuningassaagoista, joissa se tunnettiin Ljoksana. Nimi on vaihdellut vuosisatojen kuluessa ja Leksvik-nimi otettiin pysyvästi käyttöön vuonna 1917.


title: Leksvik

text: Alue on hyvin vuoristoista ja kunnan alueella useat tunturinhuiput nousevat yli 600 metrin korkeuteen.


title: Kuuban jalkapallomaajoukkue

text: Kuuban jalkapallomaajoukkue on Kuuban kansallinen jalkapallomaajoukkue, jota hallinnoi Kuuban jalkapalloliitto. Kuuba on selvinnyt vain kerran MM-kilpailuihin 1938, jolloin joukkue putosi toisella kierroksella hävittyään Ruotsille. Joukkue on ollut parhaimmillaan puolivälierissä CONCACAF Gold Cupissa.


title: Rheksenor

text: Rheksenor () oli kreikkalaisessa mytologiassa usean eri mieshahmon nimi.


title: Mussidae

text: Mussidae on kivikorallien heimo. Siihen kuuluu kolmetoista sukua, joista neljää tavataan Atlantilla, kahdeksaa indopasifisella merialueella ja yhtä molemmilla merialueilla. Joitakin lajeja pidetään riutta-akvaarioissa. "Mussidae"-heimon koralleilla on tyypillisesti paksut, lihaksikkaat polyypit. Siksi niitä kutsutaan joskus liha- tai aivokoralleiksi.


title: Mussidae

text: Monet "Mussidae"-heimon korallit pullistuvat päiväsaikaan imemällä kudoksensa täyteen vettä. Tämän on arveltu liittyvän siihen, että niiden pinta-ala kasvaisi tarpeeksi isoksi, jotta kaikki symbioottiset "Zooxanthellae"-levät saisivat riittävästi tilaa yhteyttää. Yöllä koralli painuu kasaan ja levittää pyyntilonkeronsa, jolla se sieppaa eläinplanktonia.


title: Haitin jalkapallomaajoukkue

text: Haitin jalkapallomaajoukkue on Haitin kansainvälinen jalkapallomaajoukkue, jota hallinnoi Haitin jalkapalloliitto. Haiti on osallistunut kerran MM-kilpailuihin 1974, jolloin se putosi heti ensimmäisellä kierroksella hävittyään kaikki kolme otteluaan.


title: Arete (mytologia)

text: Arete () oli kreikkalaisessa mytologiassa Rheksenorin tytär ja faiaakkien kuninkaan Alkinooksen puoliso. Suhteesta syntyivät lapset Nausikaa ja Laodamas. Arete itse oli alenevassa polvessa sukua Poseidonille.


title: Arete (mytologia)

text: Odysseuksen saavuttua Skherian saarelle Pallas Athene neuvoi tätä pyytämään apua Aretelta. Arete ottikin hänet ystävällisesti vastaan.


title: Arete (mytologia)

text: Arete oli myös hyveen jumalattaren nimi. Ksenofonin teoksessa "Muistelmia" Arete ('hyve') ja Kakia ('pahe') saapuivat Herakleen luo tarjoten valintaa urhean tai yltäkylläisen elämän väliltä.


title: Stallari

text: Stallari viittaa seuraaviin:


title: Luciano Borsato

text: Luciano Roberto Borsato (s. 7. tammikuuta 1966, Richmond Hill, Ontario) on entinen kanadalainen jääkiekkoilija, joka pelasi keskushyökkääjänä. Hän pelasi NHL:n Winnipeg Jetsissä viiden kauden aikana vuosina 1990–1995 yhteensä 203 runkosarjaottelua. Borsato voitti jääkiekon MM-kilpailuissa pronssia vuonna 1995.


title: Clebsch–Gordan-kertoimet

text: Clebsch–Gordan-kertoimet, eli CG-kertoimet on taulukoitu kokoelma numeroita, joita käytetään kvanttimekaniikassa pyörimismäärän kytkennöissä. Niitä tarvitaan toimittaessa luomis- ja hävitysoperaattoreiden kanssa. Termi "Clebsch–Gordan-kertoimet" on saanut nimensä saksalaisilta matemaatikoilta Alfred Clebschilta ja Paul Gordanilta.


title: Clebsch–Gordan-kertoimet

text: Clebsch–Gordan-kerroin formula_1 voidaan esittää kytkemättömän ja kytketyn kantojen avulla seuraavasti:


title: Clebsch–Gordan-kertoimet

text: missä siis formula_3 ja formula_4 ovat pyörimismäärät kytkemättömässä kannassa, formula_5 pyörimismäärä kytketyssä kannassa ja formula_6. Jos on tiedossa yllä olevan yhtälön oikea puoli, eli tiedetään arvot termeille formula_3, formula_4 jne, niin Clebsch–Gordan-kerroin voidaan etsiä taulukosta .


title: Clebsch–Gordan-kertoimet

text: Clebsch–Gordan-kertoimien avulla voidaan siis esittää kytketty tila kytkemättömän tilan avulla


title: Rescue Me

text: Rescue Me voi tarkoittaa seuraavia asioita:


title: Oldham (täsmennyssivu)

text: Oldham voi viitata muun muassa seuraaviin paikkoihin ja henkilöihin:


title: Oldham (täsmennyssivu)

text: Paikannimenä:Sukunimenä:


title: NHL-kausi 2009–2010

text: NHL-kausi 2009–2010 oli NHL:n 92. kausi. Kausi alkoi 2. lokakuuta ja runkosarja päättyi huhtikuussa 2010. Pudotuspelit päättyivät 10. kesäkuuta 2010 Chicago Blackhawksin voitettua Philadelphia Flyersin kuuteen otteluun venyneessä finaalisarjassa.


title: NHL-kausi 2009–2010

text: Kausi avattiin Pohjois-Amerikassa, mutta Helsingissä ja Tukholmassa pelattiin kummassakin kaksi peliä.


title: NHL-kausi 2009–2010

text: NHL-kausi oli myös olympiatauolla helmikuussa 2010 ja olympiakisoja pelattiin Vancouver Canucksin kotiareenalla General Motors Placessa.


title: NHL-kausi 2009–2010

text: "Taulukot on päivitetty 2. tammikuuta 2011."


title: NHL-kausi 2009–2010

text: Kauden 2009-10 aikana NHL:ssä pelasi 30 suomalaista kenttäpelaajaa ja 8 maalivahtia.


title: Shin'ichi Kameoka

text: Shin'ichi Kameoka (, s. 23. maaliskuuta 1972) on japanilainen videopelisuunnittelija, joka toimii Nintendon omistaman Brownie Brown -pelikehittäjän pääjohtajana. Kameoka on työskennellyt lähinnä hahmosuunnittelijana useissa roolipeleissä, esimerkkinä Square Enixn tuottama "Seiken densetsu" -sarja. Hän on toiminut myös art directorina "SaGa Frontierissa" ja tuottajana "Mother 3":ssa.


title: Chico Landi

text: Francisco Sacco Landi, paremmin tunnettu nimellä Chico Landi (14. heinäkuuta 1907 – 7. kesäkuuta 1989), oli brasilialainen F1-kuljettaja. Hän osallistui kuuteen F1-osakilpailuun kausilla 1951–1953 ja 1956. Hän ajoi neljänneksi Argentiinan GP:ssä 1956, jakaen sijoituksensa Gerino Gerinin kanssa, saavuttaen 1,5 MM-pistettä. Landin pisteet olivat ensimmäiset brasilialaisen kuljettajan saavuttamat MM-pisteet.


title: Chico Landi

text: Landi oli ensimmäinen brasilialainen, joka ajoi Ferraria F1-kilpailussa. Hän voitti Barin GP:n vuonna 1948.


title: Chico Landi

text: *Jaettu auto


title: Hermann Lang

text: Hermann Lang (6. huhtikuuta 1909 Stuttgart, Baden-Württemberg, Saksa – 19. lokakuuta 1987 Stuttgart, Baden-Württemberg, Saksa) oli saksalainen F1-kuljettaja. Hän osallistui kahteen F1-osakilpailuun kausina ja . Hän saavutti kaksi MM-pistettä ajamalla viidenneksi Sveitsin GP:ssä 1953.


title: Hermann Lang

text: Ennen ryhtymistään kilpa-autoilijaksi Lang työskenteli Mercedeksen tehtaalla. Lang voitti Tripolin GP:n vuonna 1937 ja vuonna 1939 viisi kilpailua kahdeksasta, kuten Belgian, Sveitsin ja Ranskan GP:n. Toisen maailmansodan alettua Lang pääsi kilpailemaan seuraavan kerran vuonna 1946. Vuonna 1949 hän kilpaili F2-luokassa ja Le Mansin kilpailussa 1952, jonka hän voitti yhdessä Fritz Reissin kanssa. Hän palasi Mercedeksen tehtaalle vuonna 1954.


Jääkiekon 3. divisioonan maailmanmestaruuskilpailut 2008 pelattiin Luxemburgissa 31. maaliskuuta – 4. huhtikuuta 2008. Turnauksen kaksi parasta maata nousivat 2. divisioonan maailmanmestaruuskilpailuihin vuonna 2009.


title: Eric B. & Rakim

text: Eric B. & Rakim on yhdysvaltalainen hip hop -duo Long Islandista, New Yorkista. Duo koostuu Eric B:stä (syntynyt Eric Barrier) ja MC Rakimista (syntynyt William Michael Griffin, Jr.). He julkaisivat neljä albumia vuosina 1985–1992. Yhtyeen MC:tä Rakimia pidetään yhtenä kaikkien aikojen parhaimmista rap-muusikoista.


title: Tipper Gore

text: Mary Elizabeth "Tipper" Gore (o.s. Aitcheson, s. 19. elokuuta 1948 Washington D.C.) on Yhdysvaltain entisen varapresidentin Al Goren ex-vaimo. Tipper Gore on valokuvaaja ja hyväntekeväisyysaktiivi, joka tunnetaan erityisesti toiminnastaan Parents Music Resource Centerissä. Tipper Gore on kirjoittanut myös useita kirjoja. Lempinimensä "Tipper" hän sai äidiltään suosikkikehtolaulunsa "Tippy Tippy Tin" mukaan.


title: Tipper Gore

text: Virginian Arlingtonissa varttunut Tipper Gore on opiskellut psykologiaa. Hän suoritti alemman korkeakoulututkinnon Bostonin yliopistossa valmistuen vuonna 1970 ja maisterin tutkinnon Vanderbiltin yliopiston George Peabody Collegessa valmistuen vuonna 1975. Gore työskenteli Nashville Tennessean -lehden uutisvalokuvaajana, kunnes Al Gore valittiin kongressiin vuonna 1976.


title: Tipper Gore

text: Gore on julkaissut useita kirjoja kuten:


title: Tipper Gore

text: Tipper ja Al Gore menivät naimisiin toukokuussa 1970. Pariskunnalla on neljä lasta: Karenna (s. 6. elokuuta 1973), Kristin (s. 5. kesäkuuta 1977), Sarah (s. 7. tammikuuta 1979) ja Albert III (s. 19. lokakuuta 1982). Pari erosi vuonna 2010.


title: Langley

text: Langley voi viitata seuraaviin asioihin:


title: Morris Cerullo

text: Morris Cerullo (s. 20. lokakuuta 1931) on Morris Cerullo World Evangelism -järjestöä johtava yhdysvaltalainen evankelista. Hän kasvoi ortodoksijuutalaisessa orpokodissa, josta kaksi enkeliä hänen mukaansa johdatti hänet pois. Hän on myös väittänyt kohdanneensa taivaassa itsensä Jumalan. Hänen maineensa perustuu evankeliumin julistamisen lisäksi hänen väitettyihin yliluonnollisiin kykyihinsä, ennen kaikkea parantamiseen taitoon.


title: Morris Cerullo

text: Cerullo käyttää itsestään nimitystä "tohtori", vaikka hänellä ei todellisuudessa ole tohtorin arvoa. Hän on julkaissut kymmeniä kirjoja. Hän on viitannut julistustyöhönsä "ihmeristiretkinä", joiden yhteydessä "rammat kävelevät, sokeat näkevät ja kuurot kuulevat".


title: Morris Cerullo

text: Cerullo on toiminut vuosikymmenten ajan yhteistyössä vaimonsa Theresan kanssa.


title: Aurinkomyrsky (kirja)

text: Aurinkomyrsky () on Åsa Larssonin esikoisdekkari. Sen ruotsinkielinen alkuteos ilmestyi vuonna 2003, ja suomenkielinen käännös julkaistiin 2005. Kirja palkittiin Ruotsin parhaana esikoisdekkarina 2003.


title: Aurinkomyrsky (kirja)

text: "Aurinkomyrkyssä" selvitetään Kiirunan vastarakennetussa Kristallikirkossa tapahtunutta Viktor Strandgårdin kuolemaa.


title: Aurinkomyrsky (kirja)

text: "Aurinkomyrskyssä" alkanut tarina jatkuu Åsa Larssonin dekkarissa "Sudentaival".


title: Aurinkomyrsky (kirja)

text: Kirjaan perustuvan elokuvan "Aurinkomyrsky" on vuonna 2007 ohjannut Leif Lindblom.


title: Rancagua

text: Rancagua on kaupunki Keski-Chilessä, 87 kilometriä pääkaupunki Santiagosta. Rancaguan väkiluku vuonna 2002 oli 214 344. Rancaguassa sijaitsee myös yliopisto.


title: León (Meksiko)

text: León, virallisesti León de los Aldama, on Meksikon seitsemänneksi suurin kaupunki 1 720 733 asukkaallaan (2010). Kehyskunnat mukaan lukien kaupungin väkiluku on 2 120 504 asukasta.


title: León (Meksiko)

text: Kaupunki sijaitsee Guanajuaton osavaltiossa. Vaikka León ei virallisesti ole osavaltionsa pääkaupunki, sitä pidetään osavaltion sosiaalisena, kaupallisena ja hallinnollisena pääkaupunkina. Parhaiten se tunnetaan nahkatuotteistaan ja kaupunki tuottaakin valtavat määrät laadukkaita kenkiä, saappaita, vöitä, takkeja ja muita nahkatuotteita niin kotimaisille kuin kansainvälisillekin markkinoille.


title: León (Meksiko)

text: Kaupunkia pidetään yhtenä Meksikon ympäristöystävällisimmistä kaupungeista. Leónin julkista liikennettä pidetään korkeatasoisena. Vuonna 2011 kaupunki sai kunniamaininnan "Sustainable Transport Award 2011" -kilpailussa yhdessä Kiinan Kantonin kanssa, päihittäen muun muassa San Franciscon ja Zürichin. Brittiläinen Financial Times -lehti on myös listannut Leónin Latinalaisen Amerikan kustannustehokkaimmaksi kaupungiksi. Kaupungille on myös myönnetty World Water Council Marseillen myöntämän "City Water Champion" -palkinto ansioistaan erinomaisen sanitaation, jäteveden uudelleenkäyttämisen ja biokaasun käytön osalta.


title: León (Meksiko)

text: León kuuluu kosteaan subtrooppiseen ilmastovyöhykkeeseen. Keskilämpötila on 19,9 °C toukokuun ollessa lämpimin kuukausi 31,7 °C:n maksimikeskilämpötilallaan ja tammikuun ollessa kylmin kuukausi 7,7 °C:n minimikeskilämpötilallaan.


title: León (Meksiko)

text: Leónissa sataa vuosittain keskimäärin 681 mm vettä, josta suurin osa sataa toukokuun lopusta lokakuuhun lähinnä iltaisin ukkoskuurojen yhteydessä. Lumisateet ovat äärimmäisen harvinaisia. Viimeisin lumisade Leónissa on raportoitu vuonna 1997.


title: León (Meksiko)

text: Leónin kaupunki on tunnettu nahka- ja jalkineteollisuudestaan. 60 prosenttia Meksikossa valmistetuista jalkineista on tehty Leónissa. Kaupungissa tuotetaan suuressa mittakaavassa myös kemianteollisuuden tuotteita, sekä nahka-, muovi- ja polymeerituotteita.


title: León (Meksiko)

text: Viime vuosikymmenen aikana kaupunkiin on kehittynyt myös taloudellisesti merkittävä autoteollisuuskeskittymä, johon lukeutuu Silaon kunnassa sijaitseva General Motorsin tehdas.


title: León (Meksiko)

text: Leónissa sijaitsee myös meksikolaispankki Banco del Bajíon pääkonttori.


title: León (Meksiko)

text: Leónin seudulta löytyy kymmenen eri arkeologista aluetta. Suurin osa näistä on Chupícuaro-kulttuurin peruja. Klassisella aikakaudella alue oli teotihuacanilaisten ja tolteekkien vaikutuksen alaisena. 1200-luvulla chichimecat valtasivat alueen ja hallitsivat sitä siirtomaavallan aikoihin asti.


title: León (Meksiko)

text: Vuonna 1530 Nuño Beltrán de Guzmán saapui alueelle Tarasco-intiaanien johdattamana ja antoi alueelle nimen Nuestra Señora. Maanviljelyä ja karjankasvatusta alettiin harjoittaa vuonna 1546 espanjalaisten toimesta, mutta nämä uudisasukkaat olivat jatkuvasti chichimeca-intiaanien hyökkäysten alaisina, sillä heitä pidettiin tunkeilijoina. Lopulta uudisasukkaat pyysivät apua Mexico Cityn joukoilta. Tämän seurauksena silloinen varakuningas Martín Enríquez de Almanza määräsi kaupungin perustettavaksi alueelle ja vuonna 1575 syntyi León. Juan Bautista de Orozco rakennutti kylään kaupungintalon ja ensimmäiset kadut. Samoihin aikoihin alueelle perustettiin kaksi muutakin kaupunkia: San Miguel ja Coecillo. Alueen väkiluvun kasvaessa kaupungeista lopulta eriytyivät omiksi kaupungeikseen San Francisco del Rincón, Purísima del Rincón, Ciudad Manuel Doblado, Huanímaro, Abasolo, Cuerámaro ja Pénjamo.


title: León (Meksiko)

text: Vuonna 1582 Isä Espino perusti kaupunkiin ensimmäisen sairaalan, joka sai nimen San Cosme y San Damián.


title: León (Meksiko)

text: Jesuiitat saapuivat Leóniin vuonna 1731 ja ehtivät rakennuttaa kaupunkiin lukuisia kirkkoja ennen maastakarkotustaan vuonna 1767.


title: León (Meksiko)

text: Alueella riehunut epidemia vuonna 1643, kuivuus vuosina 1630 ja 1712–1714, tulvat vuosina 1637, 1749, 1762 ja 1803 sekä nälkävuodet 1714 ja 1786 vähensivät väkilukua radikaalisti.


title: León (Meksiko)

text: Itsenäisyystaistelijat José Rafael de Iriarten alaisuudessa saapuivat kaupunkiin 4. lokakuuta 1819. Kaksi kuukautta myöhemmin rojalistijoukot Felix Callejan alaisuudessa kuitenkin ottivat alueen uudelleen haltuunsa. Kaupunki pysyi rojalistien hallinnassa Meksikon itsenäisyyssodan loppuun saakka. Vuonna 1827 siitä tuli yksi uuden Guanajuaton osavaltion neljästä pääalueesta ja vuonna 1830 Leónille myönnettiin virallisesti kaupungin status.


title: León (Meksiko)

text: Jesuiitat aloittivat pääkatedraalin rakennuttamisen kaupungin keskustaan vuonna 1746 ja se on yhdistelmä barokki- ja neoklassista rakennustyyliä. Katedraalin rakentaminen keskeytyi kuitenkin jo kahdeksan kuukauden jälkeen Espanjan kruunun karkottaessa jesuiitat maasta. Obregonin perhe kuitenkin otti asiakseen jatkaa rakennuttamista 1800-luvulla. 67 metrin korkeuteen ulottuva katedraali valmistui ja vihittiin käyttöön 16. maaliskuuta 1866.


title: León (Meksiko)

text: Koko nimeltään Santuario Expiatorio del Sagrado Corazón de Jesús on neogoottilainen temppeli, jonka rakentaminen aloitettiin vuonna 1921 ja jota on jatkettu tähän päivään saakka. Tällä hetkellä sitä pidetään 90-prosenttisesti valmiina. Expiatorio on yksi Leónin merkittävimmistä turistinähtävyyksistä. Kirkon tuloista suurin osa saadaan kirkon alla sijaitsevia kryptia myymällä.


title: León (Meksiko)

text: Kenties kaupungin tärkein tunnusmerkki on vuonna 1883 rakennettu riemukaari nimeltään Arco de la Calzada de los Héroes, jonka päällä seisoo ylväänä kaupunkia symboloiva pronssivalmisteinen leijona. Riemukaari toimi alun perin sisäänkäyntinä Leónin kaupunkiin, mutta väkiluvun kasvaessa riemukaaresta on tullut portti kaupungin vanhaan ydinkeskustaan.


title: León (Meksiko)

text: El Corona Rally México on jokavuotinen MM-rallitapahtuma, joka on pidetty vuodesta 2004 alkaen Leónissa ja sen ympäristössä. Tällä hetkellä se on ainoa Pohjois-Amerikassa pidettävä MM-rallikilpailu.


title: León (Meksiko)

text: Vuosi vuodelta suosiotaan kasvattava värikäs nelipäiväinen kuumailmapallofestivaali houkuttelee Leóniin jopa puoli miljoonaa vierailijaa ja yli 200 toinen toistaan mielikuvituksellisempaa kuumailmapalloa eri puolilta maailmaa.[www.festivaldelglobo.com.mx/eng/] Tapahtuman kohokohtana pidetään avajaisseremoniaa, jolloin lasketaan taivaalle kaikki kuumailmapallot yhtäaikaisesti.


title: León (Meksiko)

text: Leónissa järjestetään vuosittain tammikuusta helmikuuhun monipuolinen kaupunkitapahtuma, joka houkuttelee paikalle noin viisi miljoonaa kävijää. Tapahtumaan kuuluu muun muassa taide- ja käsityömyyjäisiä, kilpailuja, kukkotappeluita, härkätaisteluita, puheita, esityksiä, konsertteja sekä suuri huvipuistoalue.


title: Kuukalenteri

text: Kuukalenteri on Kuun vaiheisiin perustuva kalenteri. Siinä kuukausi alkaa aina uudenkuun aikoihin. Koska synodisen kuukauden pituus on hieman yli 29 vuorokautta, luetaan tällaisessa kalenterissa kuukauteen vaihdellen 29 tai 30 päivää. Kaksitoista tällaista kuukautta on 354,37 vuorokautta, josta käytetään nimitystä "kuuvuosi".


title: Kuukalenteri

text: Ainoa laajalti käytössä oleva puhdas kuukalenteri on islamilainen kalenteri, jonka vuodessa on aina 12 kuun vaiheiden mukaan määräytyvää kuukautta ja vuodessa näin ollen 354 tai 355 päivää. Sen kuukaudet eivät ole sidottuja tiettyihin vuodenaikoihin, vaan ne siirtyvät esimerkiksi päivätasauksiin ja päivänseisauksiin nähden joka vuosi 11 päivää aikaisemmiksi ja kiertävät noin 33 vuodessa kaikkien vuodenaikojen ympäri. Islamilaista kalenteria käytetään pääasiassa vain uskonnollisissa yhteyksissä, mutta esimerkiksi Saudi-Arabiassa myös arki- ja liike-elämässä sekä valtionhallinnossa.


title: Kuukalenteri

text: Useimmat muut kuukalentereiksi sanotut kalenterit ovat oikeastaan kuu-aurinkokalentereita eli "lunisolaarisia kalenterita". Niissäkin kuukausi vaihtuu aina uudenkuun aikoihin, mutta määrävälein lisätään kalenterivuoteen kolmastoista kuukausi, jotta kalenterikuukaudet pysyisivät suunnilleen samana vuodenaikana. Sellaisia ovat esimerkiksi juutalainen ja vanha kiinalainen ajanlasku sekä vanhalla ajalla babylonialainen kalenteri ja antiikin kreikkalainen kalenteri.


title: Aloiteoikeus

text: Aloiteoikeus tarkoittaa henkilön oikeutta panna vireille eli saattaa virkakoneiston käsiteltäväksi jokin ehdotus. Lainsäädännöllinen aloiteoikeus eli oikeus ehdottaa lain säätämistä, muuttamista, selittämistä tai kumoamista on Suomessa kansanedustajilla, tasavallan presidentillä, Ahvenanmaan maakuntapäivillä ja kirkolliskokouksella.


title: Aloiteoikeus

text: Kunnallinen aloiteoikeus on jokaisella kuntalaisella kunnan toimintaa koskevissa asioissa. Aloitteen kunnanvaltuuston toimivaltaan kuuluvassa asiassa voi tehdä vähintään kaksi prosenttia kunnan äänioikeutetuista asukkaista. Valtuuston on käsiteltävä asia viimeistään kuuden kuukauden kuluttua asian vireilletulosta.


title: Aloiteoikeus

text: Kansanedustajien aloiteoikeudesta säädetään perustuslain 39 pykälässä. Sen mukaan heillä on oikeus tehdä lakialoite, talousarvioaloite ja toimenpidealoite. Lakialoite on eduskunnan käsiteltäväksi saatettu ehdotus uudeksi laiksi tai voimassa olevan lain muuttamiseksi. Talousarvioaloite sisältää ehdotuksen talousarvioon otettavasta määrärahasta tai päätöksestä. Toimenpidealoite sisältää ehdotuksen lainvalmistelun tai muun toimen aloittamisesta.


title: Aloiteoikeus

text: Presidentin aloiteoikeus tarkoittaa hänen oikeuttaan antaa eduskunnalle hallituksen esityksiä lakiehdotuksineen. Ministeriöt valmistelevat esitysehdotukset ja valtioneuvosto käsittelee ne yleisistunnossaan ennen niiden esittelemistä presidentille. Tämä tarkoittaa sitä, että presidentti saa käyttää aloiteoikeuttaan vain valtioneuvoston ehdotuksesta.


title: Aloiteoikeus

text: Ahvenanmaan maakuntapäivillä on oikeus tehdä aloitteita asioissa, jotka kuuluvat valtakunnan lainsäädäntövallan piiriin. Maan hallitus antaa aloitteet eduskunnan käsiteltäviksi. Suomen evankelis-luterilaisella kirkolla on yksinoikeus ehdottaa uutta kirkkolakia sekä vanhan kirkkolain muuttamista ja kumoamista. Ehdotuksen tekee kirkolliskokous. Sillä on myös oikeus tehdä ehdotuksia muusta kirkkoon liittyvästä lainsäädännöstä. Ehdotuksen tutkii ja vahvistaa presidentti ja eduskunta. Suomen ortodoksisella kirkolla on oikeus ehdottaa muutosta lakiin ortodoksisesta kirkosta ja ehdottaa muuta kirkkoa koskevaa lainsäädäntöä. Ehdotukset tekee kirkolliskokous.


title: Aloiteoikeus

text: Ruotsin vallan aikana lainsäädännöllinen aloiteoikeus oli sekä kuninkaalla että säädyillä ja kuningas tarvitsi lainsäädäntöasioissa valtaneuvoston hyväksynnän. Vuoden 1772 hallitusmuoto kielsi kuningasta tekemästä uutta lakia tai kumoamasta vanhaa säätyjen tietämättä ja suostumuksetta. Säädyt eivät puolestaan saaneet tehdä tai kumota lakeja ilman kuninkaan myötämielisyyttä ja suostumusta.


title: Aloiteoikeus

text: Vuoden 1789 yhdistys- ja vakuuskirja poisti säätyjen aloiteoikeuden ja palattiin ennen vuotta 1680 vallinneeseen tilanteeseen, jolloin säädyt eivät saaneet käsitellä muita kuin kuninkaan esittelemiä asioita. Säädyille jäi kuitenkin oikeus tehdä anomuksia ja valituksia. Kuningas sai vallan hoitaa valtakunnan asioita siten kuin parhaaksi näki. Yhdistys- ja vakuuskirjan säätämisen jälkeen Kustaa III lakkautti valtaneuvoston kokonaan. Lakeja valmisteli yleisten asiain valmistelukunta ja 1807 kuningas sai avukseen kuninkaan valmistelukunnan.


title: Aloiteoikeus

text: Suomi liitettiin Venäjään 1809 ja keisari Aleksanteri I vahvisti hallitsijanvakuutuksessaan Suomen perustuslait. Tosin hän ei määritellyt tarkalleen mitä perustuslaeilla tarkoitti. Vasta Aleksanteri II vahvistaessaan vuoden 1869 valtiopäiväjärjestyksen nimesi Suomen perustuslaeiksi vuoden 1772 hallitusmuodon ja vuoden 1789 yhdistys- ja vakuuskirjan. Nämä perustuslait olivat kuitenkin käytössä ainakin osittain autonomian alusta alkaen ja siten Suomen silloin voimassa ollutta oikeutta.


title: Aloiteoikeus

text: Hallituskonselji, joka 1816 sai nimekseen keisarillinen Suomen senaatti sai ohjesäännön 1809. Sen mukaan hallituskonselji ei voinut säätää, muuttaa, selittää tai kumota mitään lakia, vaan sen toimet oli rajattu annetun lainsäädännön piiriin. Sillä oli kuitenkin valta ehdottaa keisarille lainselityksen säätämistä. Keisari ratkaisi tärkeitäkin asioita pyytämättä niistä senaatin lausuntoa. Senaatin lausunto-oikeudesta lainsäädäntöasioissa alettiin keskustella 1860-luvulla. Vuoden 1864 perustuslakikomitea ehdotti, että keisari pyytäisi senaatilta lausunnon kaikista Suomea koskevista asetuksista ja säädyille annettavista esityksistä. Ehdotus ei johtanut lainsäädännön muuttamiseen. Säädöksiä senaatin valmisteluvallasta ei annettu koko autonomian aikana, vaikka se yleensä valmisteli säädyille annettavat esitykset.


title: Aloiteoikeus

text: Kun valtiopäivät 1863 kutsuttiin koolle, säädyt käyttivät runsaasti anomusoikeuttaan, mutta esitysoikeuden ne saivat vasta 1886 Aleksanteri III:n antamalla julistuskirjalla. Esitysoikeus ei koskenut kaikkia lakeja, vaan perustuslaki, painolaki sekä maa- ja meripuolustusta koskevat lait jäivät sen ulkopuolelle. Säätyjen oikeudessa tehdä aloitteita oli pohjimmiltaan kysymys keisarin ja säätyjen vallasta lainsäädäntöä koskevissa asioissa ja se vaikutti myös senaatin ja valtiopäivien valtasuhteisiin. Anomuksia tekemällä säädyt pystyivät ohjaamaan senaatin lainvalmistelua, sillä vaikka anomukset tehtiin keisarille, joutui senaatti antamaan niistä lausuntonsa.


title: Aloiteoikeus

text: Anomusehdotuksia teki runsaimmin talonpoikaissääty, joka muuten pääsi vähiten vaikuttamaan Suomen asioihin. Senaatti halusi vähentää anomusehdotusten määrää ja näin vähentää säätyjen puuttumista lainvalmisteluun. Se halusi, että valtiopäivämiehet anomusten sijasta kirjoittivat esityksiä. Senaatti pystyi vaikuttamaan säätyesityksiin antaessaan niistä lausunnon keisarille. Sille jäi myös enemmän aikaa tehdä omaa lainvalmisteluaan ja pitää näin aloitteellisuus lainsäädäntötoiminnassa omissa käsissään. Porvaris- ja talonpoikaissäädylle tuotti vaikeuksia kirjoittaa lakiesityksiä ja ne jatkoivat anomusehdotusten tekemistä.


title: Aloiteoikeus

text: Vuoden 1919 hallitusmuodon 18 pykälä järjesti aloiteoikeuden ja valtioneuvoston aseman.. Sen mukaan sekä presidentillä että eduskunnalla oli oikeus tehdä ehdotuksia lain säätämisestä, muuttamisesta, selittämisestä tai kumoamisesta. Presidentti voi antaa eduskunnalle esityksiä lakiehdotuksineen ja esitysehdotukset laati valtioneuvosto. Käytännössä valtaosa lainsäädäntötyöstä pohjautui hallituksen esityksiin eikä eduskunta-aloitteilla ollut paljoakaan merkitystä. Vuosien 1869, 1906 ja 1928 valtiopäiväjärjestysten mukaan valtiopäivät valmisteli asiat valiokunnissa, eikä se asettanut mitään tutkimusvaliokuntia tai -komiteoita valmistelemaan lakeja. Tällaisten lainvalmisteluelimien käyttö oli valtiopäiville kovin vierasta.


title: Jani Hurula

text: Jani ”Hurtsi” Hurula (s. 2. kesäkuuta 1981 Kittilä) on suomalainen rumpali. Hän soittaa yhtyeissä Silent Voices, Isäntä Meidän, Cain’s Offering ja The Dark Element. Hän on myös kiertänyt alkuperäisen Iron Maiden -laulaja Paul Di’Annon yhtyeen rumpalina.


title: Lahjomattomat (vuoden 1959 televisiosarja)

text: Lahjomattomat oli vuosina 1959–1963 esitetty yhdysvaltalainen draama- ja rikosohjelma, jonka tuotti American Broadcasting Company. Sarja perustui samannimiseen kirjaan Eliot Nessistä ja Oscar Fraleystä, kahdesta chicagolaisesta poliisista, jotka taistelevat korruptiota ja mafiaa vastaan. Heillä on lempiniminään "Lahjomattomat". Sarjasta tehtiin vuonna 1987 Brian De Palman ohjaama samanniminen elokuva.


text: Huomattavimmat vierailevat tähdet sarjassa olivat:


title: Eschnapurin tiikeri (vuoden 1959 elokuva)

text: Eschnapurin tiikeri ("Der Tiger von Eschnapur") on Fritz Langin ohjaama saksalainen seikkailuelokuva vuodelta 1959. Se on ensimmäinen osa Thea von Harboun romaanista "Das Indische Grabmal" tekemästä Langin kaksiosaisesta elokuvasarjasta. Toinen osa on samana vuonna valmistunut "Maharadjan kosto". Elokuvan on käsikirjoittanut Lang ja Werner Jörg Lüddecke, ja sen pääosissa ovat Debra Paget, Paul Hubschmid ja Walter Reyer.


text: "Eschnapurin tiikeri" on romanttinen seikkailuelokuva. Intiaan saapuva saksalaisarkkitehti rakastuu temppelitanssijaan, johon myös maharadja on iskenyt silmänsä. Toisin kuin aikansa amerikkalaiset spektaakkelit, Langin upeasti puvustettu ja lavastettu elokuva ei joutunut kokemaan sensuurin toimia, ja esimerkiksi tanssijatar on varsin vähäpukeinen ja rooli suoraviivainen. Kriitikko toteaa, että nykykatsojan silmissä näyhttelijäntyö on suurellista ja meikatut naamat kömpelöitä. Toinen kriitikko luonnehtii "Eschnapurin tiikeriä" viehättävän vanhanaikaiseksi ja toteaa, että koska elokuvalle tehtiin jatkoa, se päättyy katsojaa koukuttavaan tilanteeseen.


title: Maharadjan kosto (vuoden 1959 elokuva)

text: Maharadjan kosto ("Das indische Grabmal") on Fritz Langin ohjaama saksalainen seikkailuelokuva vuodelta 1959. Se on toinen osa Langin kaksiosaisesta elokuvasarjasta Thea von Harboun romaanista. Ensimmäinen osa oli samana vuonna ilmestynyt "Eschnapurin tiikeri". Elokuvan on käsikirjoittanut Lang ja Werner Jörg Lüddecke, ja sen pääosissa ovat Debra Paget, Paul Hubschmid ja Walter Reyer.


title: Žalgiris Arena

text: Žalgiris Arena on sisähalli Liettuan Kaunasissa. Hallin merkittävin käyttäjä on koripalloseura BC Žalgiris, joka pelaa hallissa Euroliigan ja Liettuan koripalloliigaan pelejä.


title: Žalgiris Arena

text: Halli avattiin elokuussa 2011. Žalgiris Arena oli yksi vuoden 2011 koripallon Euroopan-mestaruuskilpailujen kilpailupaikoista.


title: Power Windows

text: Power Windows on kanadalaisen rock-yhtye Rushin 11. studioalbumi. Albumilla Geddy Leen soittamat koskettimet ja syntetisaattorit ovat hyvin vahvassa roolissa, aivan kuten Rushin muillakin levyillä Signalsista (1982) Hold Your Fireen (1987) asti.


title: Power Windows

text: Albumi myi platinaa kotimaassaan Kanadassa, sekä Yhdysvalloissa.


title: Power Windows

text: Kaikki kappaleet ovat kirjoittaneet Alex Lifeson ja Geddy Lee sekä sanoitukset Neil Peart.


title: Igor Kuznetsov

text: Igor Kuznetsov (s. 19. lokakuuta 1955 Alma-Ata, Kazahstanin SNT, Neuvostoliitto) on entinen neuvostoliittolainen jääkiekkoilija. Hän aloitti uransa Neuvostoliitossa, ja pelasi kaksi kautta SM-liigassa Hämeenlinnan Pallokerhossa. Hänen uransa päättyi jalan murtumiseen Saksassa keväällä 1991.


title: Igor Kuznetsov

text: Kuznetsov aloitti uransa Kaztsink-Torpedo Ust-Kamenogorskin juoniorijoukkueessa. Hän debytoi seuran ykkösjoukkueessa 17-vuotiaana kaudella 1972–1973, jolloin joukkue pelasi Neuvostoliiton toiseksi korkeimmalla sarjatasolla. Kauden jälkeen hän sai kutsun Moskovaan armeijan joukkueeseen, mutta hän kieltäytyi, koska koska hän ei halunnut lähteä Alma-Atasta.


title: Igor Kuznetsov

text: Kauden 1986–1987 päätteeksi Torpedo Ust-Kamenogorsk nousi Neuvostoliiton korkeimmalle sarjatasolle, Neuvostoliiton jääkiekon mestaruussarjaan. Kuznetsov teki mestaruussarjassa paljon maaleja, ja hänet palkittiin kauden 1987–1988 lopuksi Soviet Soldier Magazine-Trophyllä, joka myönnettiin eniten hattutemppuja tehneelle pelaajalle. Joukkue putosi kuitenkin takaisin divisioonaan, vaikka se voittikin Moskovan Dynamon 10–2, mikä jäi Neuvostoliiton jääkiekkohistorian suurimmaksi Moskovan alueen joukkueen kokemaksi tappioksi ei-moskovalaista joukkuetta vastaan pelatuissa peleissä. Seuraavalla divisioonakaudella, joka oli myös Kuznetsovin viimeinen Neuvostoliitossa, hän voitti pistepörssin.


title: Igor Kuznetsov

text: Kuznetsov saapui Suomeen kesällä 1989. Aluksi HPK:ssa suhtauduttiin varauksella tuntemattomaan ja pienikokoiseen Kuznetsoviin, mutta pian hänen luistelu- ja syöttötaitonsa huomattiin erinomaisiksi. HPK:n päävalmentaja Olli Hietanen laittoi Kuznetsovin ajoittain vilttiketjuun, mutta kun Hietanen erotettiin, ja tilalle tuli Hannu Savolainen, Kuznetsovin peli alkoi sujua.


title: Igor Kuznetsov

text: Kaudella 1989–1990 Kuznetsov oli pistepörssin toinen tehoilla 18+51. Hän hävisi vain pisteellä Raimo Summaselle, joka voitti toisen kerran peräkkäin pistepörssin tehopistein 39+31. Kuznetsov voitti kuitenkin kaudella syöttökuninkuuden. Hän pelasi lähes koko kauden HPK:n kolmosketjussa.


title: Igor Kuznetsov

text: HPK tarjosi Kuznettsoville sopimusta myös kaudesta . Hän hyväksyi sopimuksen, mutta hänen motivaationsa alkoi laskea. Hän teki kaudella vain 38 pistettä ja pudotuspeleissäkin vain kaksi. HPK voitti kuitenkin pronssia. Yhteensä Kuznetsov teki SM-liigassa kahdessa kaudessa 107 tehopistettä.


title: Igor Kuznetsov

text: Kuznetsov siirtyi Saksaan kaudeksi 1991–92. Hän pelasi Saksassa hyvin, mutta hänen uransa katkesi pahaan jalan murtumiseen.


title: Igor Kuznetsov

text: Kuznetsovin elämäntavat eivät olleet ominaisia huippujääkiekkoilijalle: hän ei välittänyt harjoittelemisesta, poltti mahorkkaa ja piti vodkasta.


title: Congregation Beth Elohim

text: Congregation Beth Elohim (myös Garfield Temple tai Eighth Avenue Temple) on suurin reformijuutalainen seurakunta Brooklynissä New Yorkissa ja vanhin, joka on toiminut yhtäjaksoisesti samalla nimellä. Seurakunta perustettiin vuonna 1861 ja sen synagogarakennus on merkitty National Register of Historic Places -rekisteriin. Vuonna 2009 Congregation Beth Elohim mainittiin Newsweek-lehden artikkelissa ”Yhdysvaltain 25 eloisimman” seurakunnan joukossa..


title: Jarl Åström

text: Jarl Fredrik Herman Åström (3. joulukuuta 1909 Oulu – 27. heinäkuuta 1988) oli suomalainen vuorineuvos, joka toimi Oy Kyro Ab:n toimitusjohtajana vuosina 1949–1974.


title: Jarl Åström

text: Åström valmistui diplomiekonomiksi Handelshögskolan vid Åbo Akademista vuonna 1933. Aluksi hän työskenteli konttoripäällikkönä kotikaupungissaan Oulussa, kunnes siirtyi vastaavaan tehtävään Kyröskoskelle Hammarén & Co Ab:hen vuonna 1940. Seuraavana vuonna yhtiön nimeksi vaihtui Oy Kyro Ab. Vuoden 1946 alussa Åström valittiin yhtiön varatoimitusjohtajaksi ja saman vuoden kesäkuussa isännöitsijäksi tehtävän edellisen haltijan Rafael Fraserin kuoltua. Vuonna 1949 nimike muuttui toimitusjohtajaksi.


title: Jarl Åström

text: Åströmin toimitusjohtajakaudella Kyrossa toteutettiin useita muutoksia yhtiön hallinnossa ja henkilöstöpolitiikassa. Samoin tuotantoa automatisoitiin ja rationalisoitiin. Vuonna 1970 yhtiö täytti sata vuotta ja samana vuonna Åströmille myönnettiin vuorineuvoksen arvo. Hän jäi eläkkeelle vuonna 1974.


title: Jarl Åström

text: Jarl Åström oli Hämeenkyrön kunnanvaltuustossa vuosina 1946–1956.


Luettelo vaalikauden 1939–1945 kansanedustajista sisältää niin sanotun ”pitkän parlamentin” jäsenet. Vaaleissa 1939 valittu eduskunta istui poikkeuksellisen pitkään (1.9.1939–5.4.1945), koska vaaleja ei pidetty sotien takia. Talvisodan alussa parlamentti istui evakossa Kauhajoella.


title: Pitkä parlamentti

text: Pitkä parlamentti voi tarkoittaa seuraavia:


title: Åström

text: Åström on ruotsinkielinen sukunimi, joka on käytössä sekä Ruotsissa että Suomessa.


title: Ryan Navion

text: Ryan Navion oli yhdysvaltalaisen North American Aviation -tehtaan vuonna 1948 markkinoille tuoma sotilaskoulukone, jota myöhemmin valmisti Ryan-lentokonetehdas.


title: Ryan Navion

text: Ryan Navion suunniteltiin toisen maailmansodan lopulla NA-143-nimisenä, ja sen valmistus alkoi nimellä NA-145. Se oli nelipaikkainen ja tarkoitettu siviilimarkkinoille, jotka täyttyivät sodan ylijäämäkoneilla. Yhdysvaltain ilmavoimat tilasi 83 konetta nimellä L-17A. Se oli yhteyskone ja reserviläisten koulukone yliopistojen reservin upseereille. Schweizer Aircraft Company muunsi 35 konetta.


title: Ryan Navion

text: Ryan Aeronautical Company osti tuotteen lisenssin vuonna 1948, ja se rakensi kolmessa vuodessa noin 1 200 konetta.


title: Ryan Navion

text: Navion C prototyyppi kilpaili USAFin peruskoulukoneen paikasta mutta hävisi Beechcraftin T-34 Mentorille.


title: Ryan Navion

text: "Navion Rangemaster" -koneita valmistettiin vuosina 1961–1976.


title: Popperin kolme maailmaa

text: Popperin kolmella maailmalla viitataan Karl Popperin filosofiseen todellisuutta koskevaan teoriaan, johon kuuluu kolme ”maailmaa”, "maailma 1", "maailma 2" ja "maailma 3". Todellisuutta voi tarkastella näiden kolmen maailman ja niiden välisten suhteiden kautta.


title: Popperin kolme maailmaa

text: Popper jakoi todellisuuden kolmeen toisensa kanssa vuorovaikutuksessa olevaan maailmaan:Erilaisia ontologisia kantoja voidaan analysoida näiden maailmojen avulla. Materialismi pitää maailmaa 1 ensisijaisena. Eliminatiivinen materialismi katsoo, että vain maailma 1 on olemassa. Reduktiivinen materialismi palauttaa maailmat 2 ja 3 maailmaan 1. Idealismi pitää maailmaa 2 ensisijaisena.


title: Popperin kolme maailmaa

text: Popperin maailmojen väliset suhteet voidaan tulkita emergentin materialismin mukaisesti: maailma 1 edustaa materialistista maailmaa, ja maailmat 2 ja 3 ovat sen evolutionaarisia tuotteita. Maailmat 2 ja 3 eivät voisi olla olemassa ilman maailmaa 1, mutta ne ovat saavuttaneet suhteellisen itsenäisen aseman ja voivat vaikuttaa takaisin maailmaan 1.


title: Popperin kolme maailmaa

text: Popperin maailmojen suhteet voidaan tulkita myös idealismin mukaisesti: maailmat 1 ja 3 ovat maailman 2 seurausta. Äärimmilleen vietynä tällainen idealismi johtaa solipsismiin.


title: Popperin kolme maailmaa

text: Popperin teoria maailmojen 1 ja 2 välisestä vuorovaikutuksesta on vaihtoehtoinen teoria kartesiolaiselle dualismille, joka perustuu siihen ajatukseen, että todellisuus koostuu kahdesta substanssista: res cogitans ja res extensa. Popper hylkäsi tällaisen essentialismin, mutta hyväksyi arkijärjen mukaisen näkemyksen siitä, että sekä fysikaalisia että mentaalisia tiloja on olemassa ja että ne ovat vuorovaikutuksessa toistensa kanssa.


title: Popperin kolme maailmaa

text: Teoria maailmojen 1 ja 2 välisestä vuorovaikutuksesta on vaihtoehtoinen myös epifenomenalismille, jossa maailman 2 oliot ja tapahtumat ovat todellisia, mutta niillä ei ole mitään kausaalista vaikutusta maailmaan 1. Popperin mukaan tällainen ”alaspäin suuntautunut” kausaliteetti on mahdollista.


title: Popperin kolme maailmaa

text: Maailmojen 2 ja 3 vuorovaikutus perustuu siihen teoriaan, että maailma 3 on osittain itsenäinen. Esimerkiksi tieteellisten teorioiden kehittyminen maailmassa 3 johtaa tahattomiin seuraamuksiin sikäli, että ongelmat ja ristiriidat havaitaan maailmassa 2. Toinen esimerkki on se, että oppimistapahtuma saa aikaan sen, että maailma 3 muuttaa maailmaa 2.


title: Popperin kolme maailmaa

text: Maailmaan 3 kuuluvat myös sellaiset asiat kuin tekniikka ja taide. Maailman 3 oliot ovat olemassa myös maailmassa 1, mutta saavat erityisen merkityksen maailman 3 kautta. Esimerkiksi "Hamletilla" on monia esiintymiä fysikaalisessa maailmassa eli maailmassa 1 (ja se voi esiintyä myös ihmisten mielissä eli maailmassa 2), mutta sen arvo tulee maailman 3 kautta.


title: Luettelo vuoden 1990 miehittämättömistä avaruuslennoista

text: Vuonna 1990 tehtiin 116 satelliittien laukaisua, joista vain viisi epäonnistui.


title: Jätkäjätkät

text: Jätkäjätkät on suomalainen hip hop ja reggae-yhtye. Yhdeksänhenkisen orkesterin jäseninä toimivat Asa, Puppa J, Joska Josafat, Rasmus Pailos, Erno Haukkala, Kim Rantala, Ville Väätäinen, Pekka Varmo ja Antti Kivimäki. Jätkäjätkät julkaisi esikoisalbuminsa "Ykstoist ykstoist" 19. toukokuuta 2010.


title: Masato Katō

text: Masato Katō (, s. 28. maaliskuuta 1963) on japanilainen videopelisuunnittelija. Katō on osallitsunut Tecmon ja Squaren kehittämien pelien suunnitteluun. Hänen työnsä on koostunut lähinnä käsikirjoittamisesta, ja sen lisäksi hän on toiminut muun muassa ohjaajana.


title: Masato Katō

text: Valmistuttuaan collegesta Katō toimi noin vuoden ajan osa-aikaisena animoijana ja siirtyi sen jälkeen pelisuunnittelun pariin. Hänen ensimmäinen pelityönsä oli Tecmon vuonna 1988 julkaisema Famicom-peli "Captain Tsubasa", jossa hän keskittyi sprite-grafiikan luomiseen. Peliä seuranneissa "Ninja Gaiden" -peleissä hän työskenteli pelikuvien piirtäjänä ("Ninja Gaiden", " "), käsikirjoittana ("Ninja Gaiden II") ja toimintakohtien ohjaajana (""). Hänen työnsä käsikirjoittajana ja grafiikan työstäjänä jatkuivat animesarjan "in" videopelisovituksessa ja Gainaxin "Princess Maker 2":ssa.


title: Masato Katō

text: Katōn ensimmäinen projekti Squarella oli vuonna 1995 julkaistu "Chrono Trigger", jossa hän käsikirjoittamisen ohella osallistui pelin alkuperäisen tarinan kirjoittamiseen. Peliä seuranneita käsikirjoitustöitä Squarella olivat "", "Final Fantasy VII", "Xenogears" ja "Chrono Cross". "Radical Dreamersissa" ja "Chrono Crossissa" hän toimi myös ohjaajan tehtävässä. Squarella hän vastasi myös vuonna 2002 ilmestyneen "Final Fantasy XI":n juonesta.


title: Masato Katō

text: Square-pelien jälkeen Katō on käsikirjoittanut esimerkiksi Namcon "in" ja Square Enixin "Heroes of Mana" -pelin. Muissa "Seiken densetsu" -sarjaan kuuluvissa peleissä, "Children of Manassa" ja "Seiken densetsu 4":ssä, hän keskittyi juonen laatimiseen.


title: Äänipää

text: Äänipää on reggaeartisti Jukka Pojan ensimmäinen sooloalbumi. Se julkaistiin vuonna 2007 KHY Suomen Musiikki Oyn kautta.


title: Äänipää

text: Albumi nousi Suomen virallisen listan sijalle 7.


title: Minnesota Swarm

text: Minnesota Swarm on yhdysvaltalainen, Minnesotasta kotoisin oleva sisälacrosseseura. Joukkue liittyi NLL-liigaan kaudella 2004. Minnesota Swarm pelaa kotiottelunsa Xcel Energy Centerissa. Joukkueen edellinen omistaja, Minnesota Sports & Entertainment, joka omistaa myös NHL:n Minnesota Wild -joukkueen, osti oikeudet Montreal Expressilta 10. elokuuta 2004.


title: Minnesota Swarm

text: 16. heinäkuuta 2008 John J. Arlotta ja hänen poikansa Andy Arlotta ilmoittivat virallisesti olevansa joukkueen uudet omistajat.


title: Minnesota Swarm

text: Minnesota Swarm pelasi ensimmäisen näytösottelunsa 10. joulukuuta 2004 Colorado Mammothia vastaan. Joukkue veti paikalle yli 14 000 katsojaa, joka on ennätys NLL:n näytösotteluissa, vaikkakin suurin osa lipuista oli ilmaisia. Swarmin ensimmäinen virallinen kausiottelu käytiin Rochesterissa 1. tammikuuta 2005, jolloin vastassa oli Knighthawks. Swarm voitti pistein 12-11. Craig Conn teki ensimmäisen maalin seuran historiassa. Joukkueen ensimmäinen kotipeli käytiin 21. tammikuuta 2005 Buffalo Banditsia vastaan. Valmentajana ensimmäisellä kaudella toimi Mike Simpson ja toimitusjohtajana Marty O'Neill.


title: Minnesota Swarm

text: Hyökkääjä Craig Conn ja puolustaja Ryan Cousins valittiin itäisen divisioonan All-Star -joukkueeseen vuoden 2005 NLL All Star -kilpailuihin. Ryder Bateman puolestaan siirtyi Portland LumberJax -joukkueeseen kesken kauden. Swarm päätti kauden ennätysnumeroin 5-11. Elokuussa 2005 Adam Muellerista tuli joukkueen päävalmentaja.


title: Minnesota Swarm

text: Swarm selviytyi NLL:n pudotuspeleihin vuonna 2006 voitettuaan runkosarjassa kahdeksan ottelua ja hävittyään kahdeksan. Heinäkuussa 2006 Adam Mueller erosi valmentajan tehtävästään ja elokuussa hänet korvasi Duane Jacobs. Vuoden 2007 runkosarjassa Swarm voitti yhdeksän ottelua ja hävisi seitsemän ja pääsi jälleen pudotuspeleihin. Samana vuonna Marty O'Neill sai parhaan valmentajan tittelin.


title: Minnesota Swarm

text: Vuoden 2008 seitsemännellä viikolla Swarm johti ottelua New York Titansia vastaan ennätyksellisesti 12–0 ennen kuin vastustaja avasi pistetilinsä. Kolmantena peräkkäisenä kautena Swarm paransi runkosarjatulostaan (10 voittoa, 6 tappiota). Marty O'Neill nimettiin jälleen vuoden toimitusjohtajaksi.


title: Imbodentinden

text: Imbodentinden on Skandien Lyngsalpenen osassa sijaitseva vuorenhuippu Tromssan läänissä, Norjassa. Huippu kuuluu Lakselvtindanen ryhmään ja sijaitsee Store Lakselvtindeniltä ja Tomastindeniltä itään. Huipun korkeus on 1 565 metriä merenpinnan tasosta.


title: Imbodentinden

text: Ensimmäisinä huipulle kiipesivät Elizabeth Main, Emil Imboden ja Josef Imboden 16. heinäkuuta 1899.


title: Forholttinden

text: Forholttinden on Skandien Lyngsalpenen osaan kuuluva vuorenhuippu Tromssan kunnassa, Norjassa. Huippu kuuluu Forholtfjelletin vuorimassiiviin ja on siihen kuuluvista huipuista korkein, 1 469 metriä merenpinnan tasosta.


title: Theo Fitzau

text: Theodor ”Theo” Fitzau (10. helmikuuta 1923 Köthen – 18. maaliskuuta 1982 Groß-Gerau, Länsi-Saksa) oli itäsaksalainen F1-kuljettaja. Hän osallistui yhteen F1-osakilpailuun kaudella 1953. Hän keskeytti kilpailussa, eikä saavuttanut pisteitä. Hän ajoi F2-luokassa ennen F1-uraansa.


title: Ernst Klodwig

text: Ernst Klodwig (23. toukokuuta 1903 Aschersleben – 15. huhtikuuta 1973 Hampuri, Länsi-Saksa) oli itäsaksalainen F1-kuljettaja. Hän osallistui kahteen F1-osakilpailuun kausilla 1952–1953. Hän sijoittui kilpailuissa sijoille 12 ja 15.Hän ajoi BMW:n autolla.


title: Tonya Verbeek

text: Tonya Verbeek (s. 14. elokuuta 1977 Grimsby, Ontario) on kanadalainen naispainija, olympia-, MM- ja Pan-Amerikan kisojen mitalisti sekä Pan-Amerikan mestari.


title: Tonya Verbeek

text: Verbeek voitti hopeaa 55 kilogramman sarjassa Ateenan kesäolympialaisissa 2004 ja Lontoossa 2012 sekä saman sarjan pronssia Pekingissä 2008. Ateenan hopea oli Kanadan kaikkien aikojen ensimmäinen naispainin olympiamitali. Lisäksi hän on voittanut sarjassaan MM-hopeaa Istanbulista 2011 sekä MM-pronssia Budapestista 2005 ja Herningistä 2009.


title: Tonya Verbeek

text: Painin maailmancupissa Verbeek on ollut sarjassaan voittaja 2012, hopealla vuosina 2003 ja 2009 sekä pronssilla 2006. Pan-Amerikan kisoissa hän on saanut 55 kg:n sarjassa hopeaa 2003 ja 2011 sekä pronssia 2007. Pan-Amerikan mestaruuskilpailuissa hän on saanut samassa sarjassa kultaa 2003 ja 2008. Kansainyhteisön kisoissa 2010 hän sai hopeaa 59 kg:n sarjassa.


title: George Woods

text: George Roger Woods (s. 11. helmikuuta 1943 Portageville, Missouri, Yhdysvallat) on entinen yhdysvaltalainen kuulantyöntäjä ja olympiamitalisti.


title: George Woods

text: Woods saavutti kuulantyönnössä olympiahopeaa Méxicossa 1968 tuloksella 20,12 m, jonka hän teki ensimmäisellä työnnöllään. Münchenin 1972 olympialaisissa hän sai toistamiseen hopeaa tuloksella 21,17 m. Ennätyksellisen tasaisessa kilpailussa Wladyslaw Komar voitti Woodsin vain yhdellä senttimetrillä kun taas Hartmut Briesenick ja Hans-Peter Gies hävisivät hänelle kolmella senttimetrillä.


title: George Woods

text: Woods ylitti kaikkien aikojen ensimmäisenä kuulantyöntäjänä 22 metrin rajan tehdessään Inglewoodissa 8. helmikuuta 1974 tuloksen 22,01 m. Kyseessä oli sisäratatulos, joten sitä ei hyväksytty viralliseksi maailmanennätykseksi. Montréalin 1976 olympialaisissa Woods sijoittui seitsemänneksi tuloksella 20,26 m.


title: Australian energiapolitiikka

text: Australian energiapolitiikka kertoo Australian energiankäytöstä ja energiapolitiikasta ja eri sidosryhmien näkemyksistä energian käytön kehitykseen ja ohjaamiseen mukaan lukien energiantuotanto, jakelu ja kulutus. Siihen sisältyvät lait, sopimukset, verot ja ohjauskeinot. Australian energiapolitiikkaan sisältyy vahva fossiilisen energian riippuvuus, poikkeavat kuljetustarpeet, energiavaltainen vientisektori, 90 % hiiliriippuvuus, 28 % maailman uraanivaroista, Britannian ydinkoehistoria Australiassa ja merkittävät ilmastonmuutoksen riskit.


title: Australian energiapolitiikka

text: Australiassa oli oikeistolainen pääministeri John Howardin hallitus marraskuuhun 2007. Sen jälkeen vaaleissa valta siirtyi Australian työväenpuolueelle.


title: Australian energiapolitiikka

text: Australia käytti 2000-luvun puolivälissä noin 90 % energiasta kotimaista hiiltä. Kaivosyhtiö Rio Tinto omistaa Australian hiilikaivokset. Nykyisin hiilivoimaloiden vedenkulutus Australiassa on viidesosa Sydneyn 4 miljoonan asukkaan kulutukseen verrattuna.


title: Australian energiapolitiikka

text: Howardin hallitus nimitti Rio Tinton teknologiapäällikön tohtori Robin Batterham Australian hallituksen neuvoa-antavaksi tutkijaksi. Howardin hallituksen energiaministeri Warwick Parer (1996 alkaen) oli ennen politiikkaan siirtymistään johtavassa asemassa Ulan Miningissa, joka on Australian suurimpia hiilentuottajia. Hän jatkoi Queensland Coal Mine Management -johtokunnan tehtävissä ministeri nimitykseen asti. Hänellä oli 2 miljoonan dollarin sijoitus Queenslandin hiilikaivokseen.


title: Australian energiapolitiikka

text: Greenpeacen mukaan Australian osuus oli 6,6 % maailman hiilituotannosta ja 3,9 % hiilikulutuksesta vuonna 2006. Newcastle, Uusi Etelä-Wales, on suurin vientisatama. Vuonna 2008 vienti oli 80 milj. tn. Suunnitelmiin on sisältynyt laajennus 120-200 tn C/a vuoteen 2013 mennessä. Hunter Valley (Uusi Etelä-Wales) on merkittävin hiilikaivosalue. Suuri osa kaivoksista on avokaivoksia. Hiilentuotannon ympäristövaikutukset ovat viinituotannon riski. Hiilituotanto kilpailee niukoista vesivaroista. Kaivosten laajeneminen uhkaa harvinaisia kasveja. Greenpeacen mukaan Uusi Etelä-Wales voi murtaa vahvan hiiliriippuvuuden ja tuottaa 40 % sähköstään uusiutuvilla energialähteillä vuoteen 2020 mennessä.


title: Australian energiapolitiikka

text: Australia ei käytä ydinvoimaa. Työväenpuolue ei kannata ydinvoimaa ja voitti vaalit vuonna 2007 ydinvoimaa kannattaneita konservatiiveja vastaan. Australiassa on tehty ydinkokeita.


title: Australian energiapolitiikka

text: Greenpeacen mukaan maailman uraanituotanto on 2,3 miljoonaa tonnia ja Australian uraanintuotanto 131 800 tonnia vuodessa (5,8 %).


title: Australian energiapolitiikka

text: Tim Flanneryn mukaan Australialla on maailman parhaita geotermisen energian varantoja ja runsas tuulivoima- ja aurinkovoimapotentiaali.


title: Australian energiapolitiikka

text: Australia on ratifioinut Kioton sopimuksen.


title: Australian energiapolitiikka

text: Australian johtavan ilmastotutkijat tekivät 70 vuoden ilmastotutkimuksen vuonna 2004. Ennusteen mukaan lämpötila nousee 6 °C vuoteen 2070 ja myrskyt ja kuivuus lisääntyvät. Australian vesivarat voivat niukentua. Koralliriutat ovat vaarassa. Ennusteen mukaan trooppiset taudit, kuten denguekuume ja Queenslandissä esiintyvä virustauti Ross River kuume, lisääntyvät. Australian kasvihuonekaasupäästöt henkeä kohti ovat suurimpien joukossa. Aluksi Australia ei ratifioinut Kioton sopimusta, koska se koki sen merkityksettömäksi niin kauan kuin Yhdysvallat jää sopimuksen ulkopuolelle. Ilmastonmuutoksen haitat Australialle ovat mittavat. Australia ratifioi Kioton pöytäkirjan 3. joulukuuta 2007.


title: Australian energiapolitiikka

text: Australian Climate Council mukaan vuonna 2017 Australiassa oli lämpimin tilastoitu talvi. Maksmilämpötila oli lähes 2ºC keskiarvoa korkeampi. Myös kuivuus saavutti ennätyksiä.


title: Hartmut Briesenick

text: Hartmut Briesenick (17. maaliskuuta 1949 Luckenwalde, Brandenburg, Saksa – 8. maaliskuuta 2013) oli itäsaksalainen kuulantyöntäjä ja olympiamitalisti.


title: Hartmut Briesenick

text: Briesenick voitti Helsingin EM-kilpailuissa 1971 kuulantyönnössä kultaa tuloksella 21,08 m, joka oli uusi Euroopan-ennätys. Münchenin 1972 olympialaisten alla 27. elokuuta 1972 hän paransi Potsdamissa Euroopan-ennätystä tulokseen 21,54 m. Olympialaisissa hän saavutti pronssia tuloksella 21,14 m. Hän sai saman tuloksen kuin maanmiehensä Hans-Peter Gies, mutta Briesenickin toiseksi paras työntö kantoi 21,02 m, kun taas Giesin seuraavaksi parhaat työnnöt olivat mitaltaan 21,01 ja 21,00 m, joten Briesenick otti mitalin ja Gies jäi neljänneksi. Kisan voittaja Władysław Komar työnsi vain neljä senttimetriä saksalaisia pidemmälle. Rooman EM-kilpailuissa 1974 Briesenick voitti kultaa tuloksella 20,50 m.


title: Hartmut Briesenick

text: Universiadeissa Briesenick voitti kuulantyönnön Torinossa 1970 tuloksella 19,97. Hän avioitui kuulantyöntäjä Ilona Slupianekin kanssa vuonna 1984.


title: Japanin evankelis-luterilainen kirkko

text: Japanin evankelis-luterilainen kirkko (JELC) () on Japanissa toimiva luterilainen kirkko, joka on perustettu vuonna 1898 Kumamotossa. Maanlaajuisesti toimivalla kirkolla on 21 990 jäsentä 5 piirin ja 120 erillisen kirkon piirissä. Monien kirkkojen alaisuudessa on useampi seurakunta, joten yhteensä voidaan laskea 151 seurakuntaa. Kirkolla on 95 pappia ja yksi teologinen seminaari. Yhteensä Japanissa on 32 606 luterilaista, joten valtaosa on JELC:n jäseniä.


title: Japanin evankelis-luterilainen kirkko

text: Kirkon johtajana tällä hetkellä toimii pastori Sumiyuki Watanabe.


title: Japanin evankelis-luterilainen kirkko

text: JELC:n synnyn juuret ovat vuodessa 1892, jolloin ensimmäiset luterilaiset lähetyssaarnajat tulivat Yokohamaan Amerikan luterilaisen kirkon edeltäjän "Etelän Yhdistyneen Synodin" ("United Synod of the South") piiristä. Ensimmäinen jumalanpalvelus pidettiin pääsiäissunnuntaina 1893 Sagan kaupungissa Kyūshūn saarella James A. B. Schererin ja R. B. Peeryn johdolla sekä japanilaisen Ryohei Yamanuchin avustuksella.


title: Japanin evankelis-luterilainen kirkko

text: Ensimmäiset 16 luterilaista kastettiin ensimmäisten kahden vuoden aikana ja vuonna 1898 Japaninen evankelis-luterilaisen kirkon perustivat 60 kastettua jäsentä Kusamotossa, josta muodostui japanilaisen luterilaisuuden keskuspaikka. Ensimmäisten lähetyssaarnaajien joukkoon liittyivät pian Amerikan Tanskalaisesta Luterilaisesta Kirkosta ("American Danish Lutheran Church ") (1898) ja Suomesta (1900) tulleet lähetyssaarnaajat. Ensimmäinen kirkkorakennus pystytettiin Sagan kaupunkiin vuonna 1900.


title: Japanin evankelis-luterilainen kirkko

text: Vuonna 1909 Kamamotoon perustettiin Luterilainen teologinen seminaari kouluttamaan työntekijöitä kirkon palvelukseen. Vuonna 1920 perustettiin Tokion, Osakan ja Koben seurakunnat. Vuonna 1925 seminaari siirrettiin Nakanoon, Tokioon.


title: Japanin evankelis-luterilainen kirkko

text: Pian sodan syttymisen jälkeen valtion painostuksella perustettiin Japanin Yhdistynyt Kristuksen Kirkko ("United Church of Christ in Japan", 日本キリスト教団 ,Nihon Kirisuto Kyoudan) (UCCJ) kokoamaan kaikki protestanttiset suuntaukset yhdeksi kirkoksi. Kaikki ulkomaalaiset lähetyssaarnaajat karkotettiin maasta ja muutamat kirkot suljettiin täksi ajaksi. Japanin evankelis-luterilainen kirkko lakkasi olemasta ja onnistui palauttamaan itsensä takaisin vasta sodan loputtua.


title: Japanin evankelis-luterilainen kirkko

text: Toisen maailmansodan jälkeen Japaniin suuntautui ulkomaalaisten lähetyssaarnaajien tulva, erityisesti Yhdysvalloista. Jopa 12 erilaista luterilaista suuntausta ja lähetysseuraa aloitti työnsä Japanissa. Entiset UCCJ:n luterilaiset jäsenet tapasivat Kamamotossa ja perustivat JELC:n uudelleen vuonna 1947. Vuonna 1952 JLCE:sta tuli Luterilaisen maailmanliiton jäsen.


title: Japanin evankelis-luterilainen kirkko

text: JELC teki läheistä yhteistyötä useiden eri lähetysseurojen kanssa ja vuonna 1963 Amerikan evankelis-luterilaisen kirkon (ELCA) Tokain luterilainen lähetysseura (Tokai Lutheran Mission) yhdistyi JELC:n kanssa. Vuonna 1969 Luterilainen teologinen seminaari siirtyi Mitakaan Tokioon ja samana vuonna JELC otti tavoitteekseen täydellisen omavaraisuuden viidessä vuodessa. Tämä tavoite saavutettiin pääosin vuoteen 1974 mennessä.


title: Japanin evankelis-luterilainen kirkko

text: Vuonna 1993 lähetystyön 100-vuotisjuhlakokous pidettiin Kumamotossa. Siitä huolimatta, että seurakuntien jäsenmäärät ovat monesti alle 50, JELC on harjoittanut menestyksellisesti lähetystyötä japanilaisten siirtolaisten keskuudessa Brasiliassa, kuten myös amerikanjapanilaisten parissa.


title: Japanin evankelis-luterilainen kirkko

text: Kymmenen vuoden evankelinen ja kirkko uudistava ohjelma nimeltä Power Mission 21 otettiin käyttöön 2002. Ohjelman tarkoituksena on saattaa kirkko täysin itsenäiseksi rakenteellisen uudistuksen ja uudenlaisen evankelisuuden omaksumisen avulla. Käytännössä tämä tarkoittaa myyn muassa nuorten evankelisuuden korostaminen, kuten myös kristillisen nuorison uskossa kasvamisen tukemista sekä maallikoiden ja maallikkojohtoisen evankelisuuden vahvistamista. Papiston uudistusta varten on tehty ohjelma ja koulutusta, kuten myös kirkon/seurakuntien rakenteen uudelleen järjestämiseksi ja vahvistamiseksi.


title: Japanin evankelis-luterilainen kirkko

text: Japanin maanjäristys 2011 ja sitä seurannut tsunami koettelivat Japanin evankelis-luterilaista kirkkoa. Tokion luterilaiset kirkot kokivat vähäisiä vahinkoja, mutta varsinaisella tuhoalueella toimi Sendain ja Tsuruguyan luterilaiset kirkot. JELC:n puheenjohtaja ja pääsihteeri olivat tsunamin aikaan Luterilaisen maailmanliiton johdon konferenssissa Malesiassa. Luonnonkatastrofin myötä mm. Amerikan evankelis-luterilainen kirkko (ELCA), Luterilainen maailmanliitto ja Church World Service käynnistivät avustustoimet. JELC sai avustusta avustaakseen katastrofin uhreja.


title: Japanin evankelis-luterilainen kirkko

text: Japanin evankelis-luterilaisen kirkon jäsenmäärä on hieman pienentynyt viime vuosina. Aiemmin sillä ilmoitettiin olevan 137 seurakuntaa eri puolilla Japania, mutta vuonna 2010 puhuttiin 123 seurakunnasta. Kirkko ilmoittaa, että joulukuun 2008 tilastojen mukaan sillä on 120 kirkkoa ja 95 pappia.Vuonna 2005 kirkossa kastettiin 172 uutta seurakuntalaista. Kirkon jäsenistä naisia on 63 % ja miehiä 37 %. Ongelmana on seurakunnan jäsenistön ikääntyminen. Seurakuntalaisten ikäjakauma:


title: Vasili Hmelevski

text: Vasili Vladimirovitš Hmelevski (, 14. tammikuuta 1948 Mikolaikovšina, Hrodna, Valko-Venäjän SNT, Neuvostoliitto – 2002) oli valkovenäläinen, Neuvostoliittoa edustanut moukarinheittäjä ja olympiamitalisti.


title: Vasili Hmelevski

text: Hmelevski sijoittui Helsingin EM-kilpailuissa 1971 moukarinheitossa yhdeksänneksi tuloksella 67,00 m. Münchenin 1972 olympialaisissa hän saavutti pronssia tuloksella 74,04 m.


title: DJ Jorma (albumi)

text: DJ Jorma on artisti DJ Jorman tekemä vuonna 2001 julkaistu studioalbumi. Albumi sisältää Juha "Watt" Vainion sanoittamia pornolauluja elektronisella musiikilla sovitettuna. Kappaleiden väleissä on runsaasti DJ Jorman rivoja spiikkejä.


title: Ranskan avoin tennisturnaus 2009

text: Vuoden 2009 Ranskan avoin tennisturnaus pelattiin 24. toukokuuta – 7. kesäkuuta 2009 Pariisissa. Se oli vuosikerraltaan 108. ja kauden toinen Grand Slam -turnaus. Miesten kaksinpelin puolustava mestari oli neljä viimeisintä mestaruutta voittanut Rafael Nadal. Naisten mestaruutta puolusti Ana Ivanović. Molemmat puolustavat mestarit putosivat jatkosta neljännellä kierroksella. Uudet kaksinpelimestarit olivat Roger Federer ja Svetlana Kuznetsova, jotka molemmat voittivat Ranskan avoimen kaksinpelimestaruuden ensimmäisen kerran urallaan. Espanjalaiset Anabel Medina Garrigues ja Virginia Ruano Pascual uusivat vuoden takaisen voittonsa naisten nelinpelissä. Bob Bryan teki saman sekanelinpelissä mutta eri parin kanssa (parina tällä kertaa Liezel Huber). Miesten nelinpelin voittivat Lukáš Dlouhý ja Leander Paes; heistä Paes oli voittanut turnauksen aiemmin vuosina 1999 ja 2001.


title: Ranskan avoin tennisturnaus 2009

text:
Turnauksen ensimmäisenä päivänä kroatialainen Ivo Karlović syötti 55 läpisyöttöä ottelussaan australialaista Lleyton Hewittia vastaan. Tämä oli ATP-turnausten uusi ennätys (läpisyötöt on tilastoitu vuodesta 1991). Karlović hävisi kuitenkin ottelun viidessä erässä. Miesten kaksinpelin neljännellä kierroksella ruotsalainen Robin Söderling voitti maailmanlistan ykkösen Rafael Nadalin. Söderlingistä tuli ensimmäinen Nadalin Ranskan avoimissa voittanut pelaaja, sillä Nadal oli voittanut turnauksen kaikilla neljällä aiemmalla osallistumiskerrallaan.
Roger Federer nousi miesten kaksinpelin mestaruuden voittaessaan jakamaan Pete Samprasin kanssa ykkössijaa miesten kaksinpelin Grand Slam -turnausvoittojen määrässä (14). Samalla hänestä tuli kuudes miespelaaja, joka on voittanut ainakin kerran jokaisen neljästä eri Grand Slam -turnauksesta.
Loppuottelu sai dramaattisen käänteen toisessa erässä, kun kentälle ryntäsi katsojien seasta monista urheilutapahtumissa tunnettu Jimmy Jump.


title: Painin Aasian-mestaruuskilpailut 2007

text: Vuoden 2007 painin Aasian-mestaruuskilpailut järjestettiin Biškekissä, Kirgisiassa 8.–13. toukokuuta. Kilpailujen ohjelmassa olivat kreikkalais-roomalainen paini, vapaapaini ja naispaini, joissa kaikissa painittiin seitsemässä painoluokassa. Nämä kisat olivat kaikkien aikojen ensimmäiset Kirgisiassa järjestetyt painin Aasian-mestaruuskilpailut.


title: Jan Johnson

text: Jan Eric Johnson (s. 11. marraskuuta 1950 Hammond, Indiana, Yhdysvallat) on entinen yhdysvaltalainen seiväshyppääjä ja olympiamitalisti.


title: Jan Johnson

text: Johnson saavutti seiväshypyssä olympiapronssia Münchenissä 1972 tuloksella 535 cm. Vuonna 1971 hän voitti seiväshypyn Pan-Amerikan kisoissa Calissa tuloksella 533 cm.


title: Sauli Vuoti

text: Sauli Vuoti (s. 1979, Oulu) on suomalainen muusikko, kemisti sekä freelancekirjoittaja. Hän sekä soittaa kitaraa, että laulaa vuosituhannen vaihteessa perustamassaan Kinetik Control-yhtyeessä sekä Auringon Lapset-yhtyeessä. Hän on säveltänyt ja sanoittanut lähes kaikki Kinetik Controllin kappaleet. Hänen kirjoittamat sanoituksensa kertovat useimmiten ihmisten pinnallisuudesta ja lähipiirissä nähdyistä tapahtumista. Ennen Kinetik Controllia hän oli enemmän tekemisissä extreme-metallin kanssa. Hän on myös ollut kitaristina ja säveltäjä/sanoittajana vuosina 1998-2008 toimineessa Snakescale Triarchy-yhtyeessä. Laulajana hän toimi yhtyeen perustamisesta lähtien vuoteen 2004 asti.


title: Sauli Vuoti

text: Vuodesta 1998 lähtien Vuoti opiskeli lääkeainekemiaa Oulun yliopistossa, josta hän valmistui lääkeainekemian tohtoriksi vuonna 2007. Hänen väitöskirjansa on nimeltään "Syntheses and Catalytic Properties of Palladium (II) Complexes of Various New Aryl and Aryl Alkyl Phosphane ligands".


title: Sauli Vuoti

text: Vuoti perusti Inferno-lehden vuonna 2001 ja toimi sen päätoimittajana ja kustantajana vuoteen 2005 saakka, jolloin lehti myytiin Rumbapressille. Sittemmin hän on toiminut avustajana mm. Soundi-lehdessä. Hänet tunnetaan myös kovana kamppailulajien harrastajana ja vapaaottelun ystävänä.


title: Tomastinden

text: Tomastinden on Skandien Lyngsalpenen osassa sijaitseva vuorenhuippu Tromssan läänissä, Norjassa. Huippu kuuluu Lakselvtindanen ryhmään ja sen korkeus on 1 554 metriä merenpinnan tasosta.


title: Tomastinden

text: Ensimmäisinä huipulle kiipesivät Elizabeth Main, Emil Imboden ja Josef Imboden 15. heinäkuuta 1899.


title: Ring 0: Birthday

text: Ring 0: Birthday (), myös Ring 3, on vuonna 2000 ensi-iltansa saanut japanilainen elokuva, jonka on ohjannut Norio Tsuruta. Se on jatko-osa elokuville "Ring" ja "Ring 2" ja elokuva on päätösosa "Ring"-trilogialle. Elokuvan tapahtumat sijoittuvat aikajärjestyksessä ennen kahta ensimmäistä elokuvaa ja sen pääosia näyttelevät Yukie Nakama, Seiichi Tanabe ja Kumiko Aso.


title: Ring 0: Birthday

text: Elokuvan tapahtumat sijoittuvat 30 vuotta ennen "Ringiä" ja "Ring 2:ta" ja elokuva keskittyy nuoren Sadakon elämään. 19-vuotias Sadako Yamamura (Yukie Nakama) on liittynyt teatteriseurueeseen, mutta jostain syystä muut seurueen jäsenet näyttävät suhtautuvan ujoon ja hiljaiseen tyttöön vihamielisesti paitsi kaksikko Hiroshi Toyama (Seiichi Tanabe) ja Etsuko Tachihara (Kumiko Aso). Samaan aikaan erään sanomanlehden toimittaja, Miyaji Akiko (Yoshiko Tanaka) alkaa tutkia Sadakon menneisyyttä ja Yamamuran perheen synkkiä vaiheita.


title: Ring 0: Birthday

text: Teatteriseurueen vihamielisyyden lisäksi oudot tapahtumat puuttuvat peliin: seurueen muut jäsenet näkevät saman unen, jossa näkyy vanha rapistunut kaivo ja lisäksi Sadako näkee pelottavia näkyjä. Yllättäen näytelmäharjoituksia sotkee pääosan näyttelijättären äkillinen, mystinen kuolema kesken harjoitusten ja Sadako saa näytelmän pääosan. Tämä aiheuttaa närkästystä muissa näyttelijöissä, koska Sadakon epäillään jotenkin liittyvän tytön kuolemaan.


title: Ring 0: Birthday

text: Etsuko tarjoutuu korjaamaan Sadakon rooliasua, mutta hän nukahtaa kesken korjaustyön ja herättyään huomaa Sadakon ottaneen puvun. Tästä tyttö raivostuu ja väittää Sadakon yrittäneen puvun varastamista, todeten että muut olivat oikeassa Sadakon suhteen. Etsuko työntää myös lusikkansa soppaan ja yrittää saada lisää tietoa salaperäisestä tytöstä. Tämä johtaa hänet Sadakon terapeutin luo, joka määräsi tytölle rauhoittavia kummallisten näkyjen vuoksi. Myöhemmin ennen näytelmän seuraavia harjoituksia, nyt Sadakoon vihamielisesti suhtautuva Etsuko varoittaa Toyamaa tytöstä; Sadako varmasti salaa joitain!


title: Ring 0: Birthday

text: Aivan ennen näytelmän ensi-iltaa, näytelmän ohjaaja Yūsaku Shigemori (Takeshi Wakamatsu) ottaa Sadakon puhutteluunsa ja kertoo tytölle epäilyksistään. Shigemori uskoo, että Sadako tappoi Aikon, joka esitti näytelmän pääosaa päästäkseen itse tilalle. Sadako kiistää asian ja ohjaaja varoittaa tyttöä tappamasta häntä, koska sillä se voisi myös tuhota Sadakon uran. Shigemori paljastaa myös tietävänsä Sadakon menneisyydestä. Tästä Sadako hermostuu ja hänen yliluonnolliset voimansa vahingossa saavat näyttämön lavasteet huojumaan. Shigemori pelästyy ja käy tytön kimppuun, mutta lavasteiden takana salaakuunnellut Toyama tulee apuun. Syntyy tappelu kahden miehen välille ja Shigemori saa vahingossa surmansa. Yhdessä Sadako ja Toyama piilottavat ruumiin.


title: Ring 0: Birthday

text: Ensi-illassa teatteriseurueen kuiskaaja löytää Shigemorin piilotetun ruumiin ja toiset näyttelijät ovat varmoja Sadakon syyllisyydestä kuolemaan. Sillä välin Etsuko on saanut Miyajilta käsiinsä nauhan tohtori Ikuma Heihachiron kohtalokkaasta kokeesta, jossa joukko sanomalehtitoimittajia sai surmansa. Kesken näytelmän, kun Sadakon on aika astua lavalle, hän laittaa nauhan pyörimään, osaamatta ennakoida seurauksia. Sadako menettää täysin itsehillintänsä ja elää mielessään uudestaan tapahtuman ja hänen yliluonnolliset voimansa pääsevät valloilleen. Hän joutuu pakenemaan kauhistuneita näyttelijöitä pukuhuoneeseen, jossa nämä pieksävät hänet tajuttomaksi. Silloin Miyaji ilmestyy paikalle ja paljastaa, että koko teatteriseurue on kirottu. Hän on saanut selville, että Sadakolla on pimeä puoli, joka pitää tuhota jotta kirous väistyy.